title: Olli Sipiläinen

text: Sipiläinen on Imatran Ketterän kasvatti. Hän nousi sen I-divisioonajoukkueeseen 18-vuotiaana kaudella 1995–1996, jolloin Sipiläinen pelasi siellä 33 runkosarjaottelua tehopistein 2+4=6. Kaudeksi 1997–1998 Ketterä putosi II-divisioonaan, jossa hän oli 23 osumallaan joukkueen paras maalintekijä Marko Saarisen kanssa. Kaudella 1999–2000 Ketterä jatkoi pelejään II-divisioonassa, josta tuli kuitenkin Suomen neljänneksi korkein sarjataso, kun Suomi-sarja perustettiin I- ja II-divisioonan välille. Sipiläinen oli tuolloin joukkueen paras pistemies ja maalintekijä tehoilla 31+31=62.


title: Olli Sipiläinen

text: Kaudeksi 2000–2001 Sipiläinen siirtyi try-outin kautta peräti kolme sarjatasoa ylemmäs SM-liigaan ja Saimaan Pallon riveihin. Hän kuului varsinkin alkukaudella liigan yllättäjiin. Yhteensä Sipiläisen tulokaskausi toi 51 runkosarjaottelussa tehot 3+6=9. Hän teki liigadebyyttinsä kauden avauskierroksella 14. syyskuuta 2000 Espoo Bluesia vastaan. Sipiläisen liigauran avausmaali syntyi kauden kolmannessa ottelussa 19. syyskuuta 2000 Pelicansia vastaan. Hänen osumansa jäi SaiPan 8–1-murskavoittoon päättyneen ottelun ratkaisumaaliksi. Sipiläinen teki ottelussa myös yhden syöttöpisteen ja palkittiin "Ilta-Sanomien" kolmen tähden tähtipelaajana. Toisella liigakaudellaan 2001–2002 häneltä odotettiin läpimurtoa SM-liigaan, mutta yritteliäästä pelaamisestaan huolimatta Sipiläinen jäi 50 runkosarjaottelussa ilman tehopisteitä.


title: Olli Sipiläinen

text: Sipiläisellä oli SaiPan kanssa vielä yksi vuosi sopimusta jäljellä, mutta hän siirtyi kuitenkin suuremman peliajan ja kiekollisten taitojen kehittämisen perässä Mestis-joukkue Mikkelin Jukureihin kaudeksi 2002–2003. Hän voitti kauden päätteeksi Mestiksen-mestaruuden. Kaudella 2003–2004 Sipiläinen oli 16 osumallaan joukkueen paras maalintekijä. Kevään 2004 pudotuspeleissä hän onnistui tekemään kahdesti jatkoaikamaalin puolivälierissä Kiekko-Vantaata vastaan. Sipiläinen voitti kauden päätteeksi Mestis-hopeaa. Kaudella 2004–2005 hän jakoi tehoilla 12+11=23 Jukurien sisäisen pistepörssin kolmannen sijan Juha Silvanderin ja Antti Laakson kanssa. Kaudella 2005–2006 Sipiläinen teki Mestiksen yhden kauden piste-ennätyksensä tehoilla 15+14=29. Hän oli Jukurien kolmanneksi paras maalintekijä ja voitti kauden päätteeksi Mestiksen-mestaruuden.


title: Olli Sipiläinen

text: Kaudella 2006–2007 Sipiläinen sai uuden mahdollisuuden SM-liigassa siirryttyään kaksivuotisella sopimuksella JYPiin. Hän siirtyi joukkueeseen Jukureista tuttujen ketjukavereidensa, Samuli Piiroisen ja Mika Niemen kanssa. Sipiläinen pelasi ensimmäisinä JYP-kausinaan paljon samassa ketjussa heidän kanssaan. Hän voitti JYPissä Suomenmestaruuden vuosina 2009 ja 2012 sekä SM-pronssia vuosina 2010 ja 2013. Kaudella 2012–2013 Sipiläinen teki SM-liigan yhden kauden piste- ja maaliennätyksensä tehoilla 11+4=15. Hän teki JYPin kauden neljästä alivoimamaalista kolme, joilla Sipiläinen koko SM-liigan alivoimamaalipörssin voiton Lukon Justin Azevedon sekä Bluesia ja HIFK:ta edustaneen Mika Hannulan kanssa. Hänellä oli myös JYPin kauden paras laukausprosentti (13,8%).


title: Olli Sipiläinen

text: Kaudeksi 2013–2014 Sipiläinen palasi Jukureista ja JYPistä tutun päävalmentaja Risto Dufvan alaisuuteen ja siirtyi vuoden mittaisella sopimuksella Rauman Lukkoon. Hän vietti kautensa lähinnä joukkueen nelosketjussa Filip ja Erik Riskan vierellä ja voitti kauden päätteeksi SM-pronssia. Joulukuussa 2013 hän teki vuoden mittaisen jatkosopimuksen Lukon kanssa. Tammikuussa 2015 Sipiläinen jatkoi sopimustaan taas vuodella.


title: Olli Sipiläinen

text: Sipiläinen palasi kaudeksi 2016–2017 vuoden mittaisella SM-liigaan nostettuihin Mikkelin Jukureihin. Lukosta joukkueeseen siirtyi myös päävalmentaja Risto Dufva. Kun Sipiläinen ei saanut seuralta enää uutta jatkosopimustarjousta, hän päätti lopettaa pelaajauransa kevääseen 2017.


title: Olli Sipiläinen

text: Sipiläinen pelasi Suomen Mestis-pelaajista kootussa B-maajoukkueessa Ranskan Mont Blanc -turnauksessa vuosina 2002, 2004 ja 2005. Noista kaksi jälkimmäistä turnausta päättyi joukkueen voittoon. Sipiläinen edusti Mestis-maajoukkuetta myös Pitsiturnauksessa kesällä 2005.


title: Olli Sipiläinen

text: Sipiläinen asuu perheineen Jyväskylässä. Hänellä on kolme poikaa. Sipiläinen on aiemmin pelannut myös pesäpalloa Superpesistasolla Imatran Pallo-Veikoissa.


title: Jarno Lippojoki

text: Jarno Lippojoki (s. 17. tammikuuta 1986 Imatra) on suomalainen jääkiekkopuolustaja, joka pelaa Mestis-joukkue Imatran Ketterässä. Hän toimii joukkueen kapteenina. Pelipaikkaansa nähden varsin pienikokoinen Lippojoki on pelannut aiemmin yhteensä 201 SM-liigaottelua tehopistein 15+12=27 sekä keräten 46 jäähyminuuttia.


title: Jarno Lippojoki

text: Lippojoki on Imatran Ketterän oma kasvatti, mutta hän siirtyi jo varhain juniorina Saimaan Palloon. Lippojoki debytoi miesten peleissä kaudella 2005–2006, kun hän pelasi yhden Mestis-ottelun alle 20-vuotiaiden maajoukkueessa. Kaudella 2006–2007 Lippojoki debytoi SM-liigassa, kun hän pelasi SaiPassa 32 runkosarjaottelua tehopistein 0+4=4. Lippojoki pääsi liigapeleihin loukkaantumisten myötä, hän säilytti paikkansa SaiPan SM-liigajoukkueessa koko loppukauden ja sai jääaikaa keskimäärin noin kymmenen minuuttia. Tammikuussa 2007 Lippojoki teki SaiPan kanssa vuoden mittaisen jatkosopimuksen.


title: Jarno Lippojoki

text: Kaudella 2006–2007 Lippojoki pelasi 43 runkosarjaottelua tehden puolustajalle varsin kummalliset tehot 7+0=7. Hän teki liigauransa avausosuman 15. syyskuuta 2007 runkosarjan toisessa ottelussa vieraissa Oulun Kärppiä vastaan. Lokakuussa 2007 Lippojoki siirtyi aluksi kahden ottelun lainasopimuksella Mestis-joukkue Savonlinnan Pallokerhooon, mutta niiden jälkeen hän jatkoi lainapestiään pariinkin otteeseen ja pelasi joukkueessa yhteensä kahdeksan ottelua tehden yhden syöttöpisteen.


title: Jarno Lippojoki

text: Huhtikuussa 2008 Lippojoki solmi 1+1-vuotisen sopimuksen JYPin kanssa. Kilpailu joukkueen puolustuksessa oli kova ja Lippojoki pelasi kauden 2008–2009 aikana SM-liigassa vain 26 runkosarjaottelua ilman tehopisteitä. Ne kuitenkin riittivät Suomenmestaruuteen keväällä 2009. Kauden aikana Lippojoki pelasi myös 12 ottelua JYPin farmijoukkue D Teamissa tehopistein 2+1=3. Hän ei lopulta käyttänyt sopimuksessaan ollutta optiota ja palasi kaudeksi 2009–2010 SaiPaan kaksivuotisella sopimuksella.


title: Jarno Lippojoki

text: Lippojoen peliaika jäi vähäiseksi myös kaudella 2009–2010 SaiPassa. Hän siirtyi lokakuussa 2009 kahden ottelun mittaisella lainasopimuksella sarjatasoa alemmas Mikkelin Jukureihin. Lippojoki jatkoi lainapestiään useaan otteeseen ja hän pelasi joukkueessa yhteensä yhdeksän ottelua tehopistein 1+3=4. SaiPan puolella Lippojoki pelasi vain 15 ottelua ilman tehopisteitä.


title: Jarno Lippojoki

text: Kaudella 2010–2011 Lippojoki teki SM-liigan yhden kauden piste-ennätyksensä tekemällä 46 runkosarjaottelussa tehot 7+4=11. Hän pelasi kauden aikana myös kaksi ottelua lainalla Jukureissa. Lippojoki teki kesäkuussa 2011 vuoden mittaisen jatkosopimuksen SaiPan kanssa. Kaudella 2011–2012 hän teki 36 SM-liigaottelussa neljä syöttöpistettä. Lippojoki pelasi jälleen Jukureissa kaksi ottelua lainalla.


title: Jarno Lippojoki

text: Kaudeksi 2012–2013 Lippojoki siirtyi vuoden mittaisella sopimuksella Mestis-joukkue KooKoohon. Hänet nimettiin joukkueen kapteeniksi. Lippojoki jakoi KooKoon sisäisen tehotilaston voiton Timo-Pekka Heikkisen kanssa lukemalla +10. Hän voitti kauden päätteeksi Mestis-hopeaa. Kaudella 2013–2014 Lippojoki jatkoi joukkueen varakapteenina. Hän voitti kauden päätteeksi Mestiksen-mestaruuden. Kaudella 2014–2015 Lippojoki oli KooKoon tehokkain puolustaja tehoilla 13+15=28, joilla hän voitti koko Mestiksen puolustajien maalipörssin ja sijoittui puolustajien pistepörssissä kahdeksanneksi. Lippojoki voitti kauden päätteeksi Mestis-hopeaa. Hänet valittiin sarjan ensimmäiseen tähdistökentälliseen.


title: Jarno Lippojoki

text: Lippojoki siirtyi kauden 2015–2016 kynnyksellä Ranskan Ligue Magnusin Lions de Lyoniin. Joulukuussa 2015 hän kuitenkin jätti joukkueen henkilökohtaisiin syihin vedoten. Muutamaa päivää myöhemmin Lippojoki palasi kevääseen 2017 asti ulottuvalla sopimuksella kasvattajaseuraansa Imatran Ketterään pelaamaan Suomi-sarjaa. Hän voitti kauden päätteeksi hopeaa. Lippojoki toimi jo Mestis-karsinnoissa Ketterän kapteenina, mutta kaudeksi 2016–2017 hänet nimettiin joukkueen ensisijaiseksi kapteeniksi. Joulukuussa 2016 Lippojoki teki Ketterän kanssa 2+1-vuotisen jatkosopimuksen. Hän voitti tehoilla 7+31=38 koko Suomi-sarjan puolustajien piste- ja syöttöpörssin. Lippojoki jakoi myös Mestiksen karsinnoissa Ketterän sisäisen tehotilaston voiton Mikko Kettusen kanssa lukemalla +8. Hän voitti kauden päätteeksi Suomi-sarjan mestaruuden. Marraskuussa 2016 Lippojoki kävi paikkaamassa yhden ottelun ajan Savonlinnan Pallokerhon Mestis-joukkueen puolustajapulaa. Tammikuussa 2017 hän siirtyi lainalle kaksi sarjatasoa ylemmäs Saimaan Palloon paikkaamaan joukkueen puolustajavajetta kolmen ottelun ajaksi.


title: Jarno Lippojoki

text: Ketterä jäi kevään 2017 Mestiksen karsintojen päätteeksi ilman sarjanousua, mutta toukokuussa 2017 joukkue kuitenkin nostettiin Mestikseen, kun Kajaanin Hokki jäi ilman Mestis-lisenssiä. Lippojoki oli kaudella 2017–2018 Ketterän tehokkain puolustaja Sameli Ventelän kanssa tehoilla 4+17=21. Hänet valittiin kauden päätteeksi Mestiksen ensimmäiseen tähdistökentälliseen.


title: Jarno Lippojoki

text: Lippojoki on pelannut yhdeksän poikien maaottelua.


title: Jarno Lippojoki

text: Lippojoen setä Jari on I-divisioonan kaikkien aikojen tehokkain puolustaja.


title: Fábio da Silva

text: Fábio Pereira da Silva (s. 9. heinäkuuta 1990) on brasilialainen jalkapalloilija. Hän on vasen laitapuolustaja ja pelasi kauden 2012-2013 lainasopimuksella Queens Park Rangersissa Manchester Unitedista, jossa pelaa myös hänen kaksoisveljensä Rafael. Fábio siirtyi kesällä 2016 Middlesbrough F.C.:hen Cardiff Citystä.


title: Fábio da Silva

text: Fábion ja Rafaelin sopimus hyväksyttiin helmikuussa 2007. Ensimmäisen kerran kentälle hänet päästettiin puoliajan vaihdossa Patrice Evran tilalle 2–0-voittoon päättyneessä harjoitusottelussa Peterborough Unitedia vastaan. Todellinen debyytti tapahtui 24. tammikuuta 2009, kun hän aloitti avauksessa Tottenham Hotspuria vastaan voitokkaassa FA Cupin pelissä, tosin hänet vaihdettiin pois hänen loukkaannuttua myöhemmin pelissä. Heinäkuussa 2012 Fábio siirtyi lainalle kaudeksi 2012-2013 Valioliigassa pelaavan Queens Park Rangersin riveihin.


title: Fábio da Silva

text: Fábio tunnetaan hyökkäävästä ja energisestä pelityylistä.


title: Salamurhaaja (elokuva)

text: Salamurhaaja on Charles Bronsonin tähdittämä toimintaelokuva vuodelta 1987.


title: Salamurhaaja (elokuva)

text: Eläkkeellä oleva salaisen palvelun agentti Jay Killion pyydetään takaisin töihin harvinaislaatuiseen tehtävään: hänen on suojeltava presidentin vaimoa Lara Royce Craigia mahdollisilta salamurhayrityksiltä. Craig vihaa Killionia sydämensä kyllyydestä, mutta kun Craigin huvijahti räjähtää, on hänen luotettava agentin taitoihin. Molemmat tajuavat, etteivät ole missään turvassa, kun selviää, että tappokäskyn jäljet johtavat itse valkoiseen taloon.


title: Salamurhaaja (elokuva)

text: "Video-oppaassa" vuodelta 1994 Sam Inkinen kutsuu "Salamurhaajaa" tusinatoiminnaksi ja masentavaksi esitykseksi. Hän antaa sille 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: DJ Miko

text: DJ Miko (oikealta nimeltään Monier Quartrarro) on italialainen elektronista musiikkia esittävä artisti-DJ. Hänen tunnetuin kappale on 4 Non Blondes -yhtyeen hittikappaleesta ""What's Up"" tehty coverversio.


title: Viuhkapanos

text: Viuhkapanos on maanpinnan yläpuolelle sijoitettu miina, joka lauetessaan levittää kapean viuhkan metallihauleja kohteeseen. Laukaisu voi tapahtua sähköisesti tai langan avulla. Viuhkapanokset soveltuvat parhaiten taisteluun jalkaväkivoimia vastaan, mutta niillä on myös mahdollista lyhyillä etäisyyksillä aiheuttaa tuhoa vihollisen panssaroimattomille ajoneuvoille. Viuhkapanosten vaikutusetäisyys vaihtelee 50 ja 150 metrin välillä.


title: Viuhkapanos

text: Suomen puolustusvoimilla on käytössä kevyitä viuhkapanoksia (VP 88, VP 2010) ja raskaita viuhkapanoksia (VP 84). VP 88 läpäisee 2 senttimetriä lautaa 50 metrin etäisyydeltä ja hauleja leviää 927 kpl 58° alueelle. Suomessa puolustusvoimat ovat korvaamassa jalkaväkimiinoja myös viuhkapanoksilla.


title: Faron lentoasema

text: Faron lentoasema on siviili-ilmailua palveleva lentoasema Faron kaupungin lähellä Portugalissa. Kenttä on hyvin tärkeä alueen matkailun kannalta. Tunnettuja alueen lomakohteita ovat Albufeira ja Portimão (Praia da Rocha).


title: Dihairesis

text: Dihairesis tai "diairesis" (; jakaminen, erottelu) on filosofinen termi, jota on käytetty erityisesti platonismissa ja stoalaisuudessa. Se on todellisuuden jäsentämisen, käsiteanalyysin tai määrittelyn menetelmä.


title: Dihairesis

text: Platonilla "dihairesis" on määrittelyn menetelmä, joka perustuu jakamiseen ja erotteluun. Menetelmässä määritelmään päädytään jakamalla suurempi ryhmä toistuvasti suhteellisen samankokoisiin osiin, kunnes määritelmä on löydetty.


title: Dihairesis

text: "Dihairesista" hyödynnetään Platonin myöhäisemmissä dialogeissa "Faidros", "Sofisti", "Valtiomies" ja "Filebos". Tuossa vaiheessa Platonia alkoivat kiinnostaa ideoiden väliset suhteet, siinä missä varhaisissa, sokraattisissa dialogeissa oli keskitytty tiettyjen yksittäisten ideoiden etsintään.


title: Dihairesis

text: Esimerkiksi "Sofistissa" elealainen vieras tutkii illuusioita, jotka koostuvat sanoista ja kuvantekotaidosta. "Dihairesista" käyttämällä hän jakaa jälkimmäisen käsitteen kahteen kategoriaan: "eikastikē tekhnē", taito tehdä samankaltaisuutta ("eikones") eli jäljennösten tekemisen taito; ja "fantastikē tekhnē", vaikutelmien luomisen eli jäljitelmien tekemisen taito. Vieras pitää enemmän jäljennöksistä kuin jäljitelmistä, koska jälkimmäisiä tehdään vain kauneuden vaikutelman tuottamiseksi.


title: Dihairesis

text: "Dihairesiksen", jakamisen, vastakohta on "synagōgē" (), yhdistäminen. Ne muodostavat yhdessä platonilaisen dialektiikan kaksi vaihetta, joilla käsitteiden merkityksiä on tarkoitus selkeyttää. Yhdistävässä vaiheessa kerätään yhteen kaikki käsitteen käyttötavat, ja pyritään näin muodostamaan yhtenäinen idea sen selventämiseksi, mitä milloinkin halutaan käsitellä. Erottavassa vaiheessa käsitteestä erotellaan siihen sisältyvät alakäsitteet. Näin saavutetaan kuva käsitteen ja sen alakäsitteiden välisestä suhteesta.


title: Dihairesis

text: Aristoteles hylkäsi Platonin ideaopin ja platonilaisen "dihairesis"-menetelmän. Hän kehitti "dihairesis"-menetelmän, jossa suvut ("genus") jaetaan lajeihin ("species") ja ne edelleen alalajeihin, kunnes määriteltävä löydetään.


title: Dihairesis

text: Epiktetoksella "dihairesis" ilmenee uudelleen eettisessä käyttötarkoituksessa. Hänellä se on "prohairesiksen" suorittama korkeamman tason arvostelma, joka auttaa erottamaan erilaisia tilanteita koskevista tavallisista arvostelmista ne asiat, jotka ovat meidän vallassamme niistä asioista, jotka eivät ole meidän vallassamme.


title: Dihairesis

text: Epiktetoksen ajatusta "dihairesiksesta" voidaan havainnollistaa seuraavalla esimerkillä hänen "Keskusteluistaan":Ihmisen "prohairesis" voi olla joko "dihairesiksen" mukainen tai sen vastainen. "Prohairesis" joka omaksuu "dihairesiksen" mukaisen asenteen toimisi seuraavasti: tapauksessa 1, kuolisi eikä valittaisi; tapauksessa 2, ei valittaisi kun ruumis on kahlehdittuna; tapauksessa 3, hyväksyisi karkotuksen tyynesti. "Prohairesis" joka omaksuu "dihairesiksen" vastaisen asenteen toimisi puolestaan seuraavasti: tapauksessa 1, vaikeroisi ja taistelisi kuolemaa vastaan; tapauksessa 2, pyrkisi pakenemaan ja valittaisi kun ruumis on kahlehdittuna; tapauksessa 3, olisi kaikkea muuta kuin tyyni ja pyrkisi välttämään karkotuksen.


title: Jack Murphyn laki

text: Jack Murphyn laki ("Murphy’s Law") on J. Lee Thompsonin ohjaama toimintaelokuva. Se valmistui vuonna 1986 ja sen pääosissa näyttelevät Charles Bronson sekä Kathleen Wilhoite.


title: Jack Murphyn laki

text: Psykoottinen naisrikollinen Joan Freeman vapautuu vankilasta ja aikoo kostaa kaikille, jotka kymmenen vuotta sitten passittivat hänet sinne. Veteraanietsivä Jack Murphy, poliisi, joka teki pidätyksen, on listalla ensimmäisenä. Freeman tappaa Jackin vaimon ja lavastaa hänet syylliseksi. Poliisit saavat Jackin välittömästi kiinni mutta asemalla hänen onnistuu paeta itseensä käsiraudoilla lukitun rääväsuisen teinirikollisen kanssa. Nyt hän aikoo ottaa Freemanin itse kiinni ja todistaa olevansa syytön.


title: Jack Murphyn laki

text: "Video-oppaassa" vuodelta 1994 elokuvalle annettiin yksi tähti viidestä, mikä vastaa sanallista arviota ”huono”.


title: Nestori Lähde

text: Nestori Lähde (s. 12. elokuuta 1989 Nokia) on suomalainen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan vasen laitahyökkääjä. Lähde on tunnettu pelityyliltään voimahyökkääjänä.


title: Nestori Lähde

text: Lähde aloitti jääkiekon 10-vuotiaana Ylöjärven Ilveksessä. Parin siellä vietetyn kauden jälkeen hän siirtyi Tampereen Ilvekseen. Kaudella 2004–2005 Lähde oli 17 osumallaan joukkueen C-nuorten paras maalintekijä Markus Kurosen ja Antti Ropon kanssa. Kevään 2005 pudotuspeleissä hän oli Ilveksen paras pistemies ja maalintekijä tehtyään kolmessa ottelussa tehot 2+1=3. Seuraavan kauden 2005–2006 päätteeksi Lähde voitti B-nuorten Suomenmestaruuden.


title: Nestori Lähde

text: Kaudeksi 2006–2007 Lähde siirtyi Tapparaan. Kaudella 2007–2008 hän debytoi myös miesten peleissä pelattuaan kymmenen Mestis-ottelua alle 20-vuotiaiden maajoukkueessa tehopistein 2+2=4. Huhtikuussa 2008 Lähde teki kolmivuotisen SM-liigasopimuksen Tapparan kanssa. Hän teki liigadebyyttinsä 10. lokakuuta 2008 vieraissa Helsingin IFK:ta vastaan. Lähteen liigauran avausmaali syntyi runkosarjan päätöskierroksella 5. maaliskuuta 2009 Kalevan Palloa vastaan. Hänen osumansa jäi Tapparan 3–1-voittoon päättyneen ottelun ratkaisumaaliksi. Lähde palkittiin ottelun "Ilta-Sanomien" kolmen tähden tähtipelaajana. Yhteensä hän pelasi kauden 2008–2009 aikana SM-liigassa 11 runkosarja- ja kolme playout-ottelua tehden molemmissa yhden maalin. Lähteen liigauran toinen maali ratkaisi Tapparalle 10. maaliskuuta 2009 pelatun kolmannen playout-ottelun voiton Porin Ässistä. Tappara vei näin ollen ottelusarjan voitoin 3–0. Lähde sai joukkueessa peliaikaa lähinnä runkopelaajien ollessa loukkaantuneina. Hän pelasi kauden aikana miesten pelejä myös yhteensä 14 runkosarjaottelun verran Kajaanin Hokissa ja alle 20-vuotiaiden maajoukkueessa tehden niissä tehot 4+3=7. Suurimmaksi osaksi Lähde pelasi kautensa Tapparan A-nuorissa, joiden paras maalintekijä hän oli 11 osumallaan Jussi Taipaleen kanssa.


title: Nestori Lähde

text: Kausi 2009–2010 oli Lähteelle varsinainen tulokaskausi SM-liigassa. Hän teki 33 runkosarjaottelussa tehot 6+2=8 ja yhdeksässä playoff-ottelussa yhden syöttöpisteen. Lähde pelasi kauden aikana miesten pelejä myös kahdeksan ottelun verran lainalla Lempäälän Kisassa. Kaudella 2010–2011 hän pelasi Tapparassa 36 runkosarjaottelua tehden kolme maalia sekä yhdeksän ottelua lainalla LeKissä. Kaudella 2011–2012 Lähde sai tililleen puolestaan 57 SM-liigaottelua tehden niissä tehot 2+2=4 sekä kaksi ottelua LeKistä. Suurimmaksi osaksi hän pelasi kaikki liigaottelunsa kuitenkin nelosketjussa.


title: Nestori Lähde

text: Toukokuussa 2012 Lähde jatkoi Tapparassa vielä try-out -sopimuksella, mutta hän jäi lopulta ilman jatkosopimusta ja poistui elokuussa Tapparan vahvuudesta. Lähde siirtyi kauden 2012–2013 kynnyksellä ottelukohtaisella sopimuksella LeKiin, jonka kanssa hän teki loppukauden kattavan jatkosopimuksen lokakuussa. Joulukuussa Lähde siirtyi aluksi kolmen ottelun mittaisella lainasopimuksella Turun Palloseuraan paikkaamaan loukkaantumisia. Hän kärsi tammikuussa alaraajavammasta, mutta Lähde teki siirtotakarajalla loppukauden kattavan sopimuksen joukkueen kanssa.


title: Nestori Lähde

text: Elokuussa 2013 Lähde siirtyi LeKin harjoitusvahvuuteen ja aloitti joukkueessa toistaiseksi voimassa olleella sopimuksella kauden 2013–2014. Siirtotakarajalla, helmikuussa 2014 hän siirtyi loppukaudeksi Mikkelin Jukureihin vaihdossa Joonas Koskiseen. Lähde voitti kauden päätteeksi Mestis-hopeaa. Elokuussa 2014 hän teki vuoden mittaisen jatkosopimuksen joukkueen kanssa. Kauden 2014–2015 päätteeksi Lähde voitti Mestiksen mestaruuden. Hän teki viidennessä finaaliottelussa 17. huhtikuuta 2015 Jukurien mestaruuden ratkaisseen voittomaalin jatkoajalla ajassa 70.10.


title: Nestori Lähde

text: Kauden 2015–2016 alussa Lähde siirtyi vuoden mittaisella sopimuksella KeuPa HT:n paitaan. Hän pelasi alkukaudella myös SM-liigaa seuran yhteistyöjoukkue Rauman Lukossa, joka kiinnitti Lähteen loppukaudeksi vuoden 2016 vaihteessa.


title: Nestori Lähde

text: Lähde palasi kaudeksi 2016–2017 vuoden mittaisella sopimuksella SM-liigaan nostettuihin Mikkelin Jukureihin. Joukkuetta valmentaa hänelle Tapparasta ja Lukosta tuttu Risto Dufva. Joulukuussa 2016 Lähde teki Jukureiden kanssa vuoden mittaisen jatkosopimuksen. Kaudella 2017–2018 hän ehti pelata vain seitsemän ottelua, kunnes Lähteen kausi todettiin loukkaantumisen vuoksi päättyneeksi jo lokakuussa 2017. Helmikuussa 2018 hän teki Jukureiden kanssa vuoden mittaisen jatkosopimuksen.


title: Nestori Lähde

text: Lähde pelasi alle 20-vuotiaiden MM-kilpailuissa vuosina 2008 ja 2009. Jälkimmäisessä turnauksessa hänet valittiin Slovakiaa vastaan pelatun alkulohkon ottelun päätteeksi Suomen ottelun parhaaksi pelaajaksi. Lähde pelasi myös alle 18-vuotiaiden MM-kilpailuissa vuonna 2007. Hän pelasi myös World U-17 Hockey Challengessa vuonna 2006, jolloin Lähde toimi Suomen varakapteenina. Lähde pelasi myös alle 18-vuotiaiden Ivan Hlinkan muistoturnaukessa vuonna 2006. Yhteensä hän on pelannut 15 nuorten ja 41 poikien maaottelua.


title: Nestori Lähde

text: Kesällä 2011 Lähde voitti rullakiekon Suomen mestaruuden Koovee Rollersin riveissä. Hänen pikkuveljensä Niilo on myös jääkiekkoilija.


title: Guam kesäolympialaisissa 2004

text: Guam osallistui vuoden 2004 kesäolympialaisiin neljän urheilijan vahvuisella joukkueella. Guamilaiset kilpailivat kolmessa eri urheilumuodossa. Kukaan heistä ei yltänyt mitaleille asti.


title: Guam kesäolympialaisissa 2004

text: "Weir juoksi erässä 3. Hän voitti juoksemalla vain yhden kanssakilpailijansa."


title: Guam kesäolympialaisissa 2004

text: "Siegrist juoksi erässä 1. Samoin kuin Weare, Siegrist voitti juoksemalla vain yhden kanssakilpailijansa."


title: Guam kesäolympialaisissa 2004

text:
Alkuerät, erä 2
"Kukaan tästä erästä ei selvinnyt jatkoon. O'Keeffe karsiutui."


title: Guam kesäolympialaisissa 2004

text: "Cobb hävisi alkulohkon molemmat ottelunsa ja karsiutui."


title: A. A. Long

text: Anthony Arthur Long (s. 17. elokuuta 1937 Manchester, Englanti) on brittiläinen, Yhdysvaltain kansalaisuuden saanut klassisen kirjallisuuden tutkija ja Kalifornian yliopiston (Berkeley) Irving Stone -oppituolin kirjallisuuden professori.


title: A. A. Long

text: Long opiskeli Manchester Grammar Schoolissa (1948-1955) ja University College Londonissa (1957-1960). Vuosien 1961 ja 1971 välillä hän luennoi klassisesta kirjallisuudesta Otagon ja Nottinghamin yliopistoissa sekä University College Londonissa. Vuonna 1971 hänet nimettiin viimeksi mainitun yliopiston lukijaksi ("reader"). Tuolloin hänen oppilaisiinsa kuului muun muassa David Sedley.


title: A. A. Long

text: Vuonna 1973 Long siirtyi Liverpoolin yliopistoon ottamalla vastaan Gladstone -oppituolin kreikan kielen professorin viran. Hän toimi tehtävässä vuoteen 1982, jolloin siirtyi nykyiseen tehtäväänsä Kalifornian yliopistossa.


title: A. A. Long

text: Long nimitettiin British Academyn jäseneksi vuonna 1992.


title: Jesse Turkulainen

text: Jesse Turkulainen (s. 17. huhtikuuta 1990 Tukholma) on ruotsinsuomalainen entinen jääkiekkoilija. Hän pelasi kaudella 2008–2009 Tapparan edustusjoukkueessa SM-liigaa neljässä pelissä yhteensä 4 minuuttia. Kaudella 2009–2010 hän pelasi 24 ja seuraavalla kaudella 32 SM-liigaottelua. Turkulainen on syntynyt Tukholmassa ja on pelannut aikaisemmin juniorijääkiekkoa Ruotsissa. Turkulainen on edustanut Suomea juniorimaajoukkueissa.


title: Jacques Vielliard

text: Jacques Marie Edme Vielliard (22. elokuuta 1944 Pariisi – 9. elokuuta 2010 Belém, Brasilia) oli ranskalainen lintutieteilijä.


title: Jacques Vielliard

text: Vielliard opiskeli Lycée Louis-le-Grandissa ja Sorbonnessa, ja väitteli tohtoriksi ekologiassa École Normale Supérieuressa (ENS) Pariisin yliopistossa. Jo poikana Jacques Vielliard päätti ruveta tutkimaan lintuja ymmärtääksen luonnon toimintaa. 18-vuotiaana hän sai ensimmäisen kansainvälisen tehtävänsä ja pääsi tutkimaan Coto Doñanan kansallispuistoa Espanjassa. Tämän jälkeen Vielliard vastasi International Wildfowl Research Bureaun läntisen Aasian alueesta ja matkusti tiiviisti Romanian ja Himalajan välillä vuosina 1967–1971. Hänen kiinnostuksensa kohdistui lähinnä muuttavien vesilintujen ekologiaan. Hän keräsi mittavan aineiston tutkiessaan suosirrin ("Calidris alpina") ekologiaa väitöskirjaansa varten. Poliittiset ja sotilaalliset muutokset tekivät alueen tutkimisen mahdottomaksi ja Vielliard lähti tutkimaan Tšadjärven luontoa ranskalaisen ORSTOM-toimiston toimeksiannosta.


title: Jacques Vielliard

text: Palattuaan Pariisiin Vielliard luennoi lintujen ekologiasta École Normale Supérieuressa, osallistuen samanaikaisesti Muséum National d'Histoire Naturellen toimintaan. Hän toimitti neljännesvuosittain ilmestyvää lintutieteellistä julkaisua "Alauda". Brasilian Tiedeakatemian puheenjohtaja tohtori Aristides A. Pacheco Leão saapui Eurooppaan etsimään tutkijoita kehittämään Brasilian ekologian maastotutkimusta. Samaan aikaan Vielliard julkaisi tutkimuksensa uudesta lintulajista, algeriannakkelista ("Sitta ledandi"). Pacheco Leão pyysi Vielliardia Brasiliaan. Elokuussa 1973 Vielliard saapui Brasiliaan ja aloitti tutkimukset valtion koillisosassa, yhteistyössä lintutieteilijöiden Helmut Sick ja Augusto Ruschi ja kasvitieteilijä Dárdano de Andrade-Liman kanssa.


title: Jacques Vielliard

text: Jacques Vielliard kehitteli uusia tutkimusmenetelmiä Brasilian linnuston tutkimiseksi. Hän keksi menetelmiä lintujen laulun ja ääntelyn äänittämiseen ja analysointiin sekä linnuston runsauslaskentoihin. Neljän Tiedeakatemian tutkimusretken jälkeen Vielliard hyväksyi vuonna 1978 tarjouksen perustaa Campinasin valtionyliopiston yhteyteen UNICAMP Bioakustinen laboratorio. Nykyisin laboratorio on alansa johtava tutkimuslaitos ja sillä on laaja luonnonäänitekirjasto.


title: Jacques Vielliard

text: Algeriannakkelin lisäksi Vielliard on nimennyt brasilianvarpuspöllön ("Glaucidium hardyi") ja ciponkanasteron ("Asthenes luizae").


title: Skywarp

text: Skywarp on kuvitteellinen hahmo Transformers-universumissa, joka kuuluu pahoihin Decepticoneihin.


title: Skywarp

text: Skywarp oli ensimmäisten Decepticonien joukossa, jotka saapuivat Maahan. Muuttuu F-15-hävittäjäksi. Erikoisominaisuus on kyky teleporttautua lennossa. Ulkonäöltään identtinen Starscreamin kanssa, mutta erivärinen. Skywarp kohtaa loppunsa vuoden 1986 Transformers-elokuvassa. Hän on yksi kuolettavasti haavoittuneista, jotka nakataan Astrotrainin kyydistä avaruuteen. Skywarpin, Thundercrackerin ja Insecticonien osista planeettojensyöjä Unicron rakentaa Cyclonusin, Scourgen ja Sweep-armeijan.


title: Skywarp

text: Skywarp on taustalla lähinnä sivuroolissa. Skywarpin tuhoaa ensi kerran Omega Supreme. Myöhemmin, Decepticonien korjattua Skywarpin hänet tuhoaa Alikannasta supervoimat saanut Starscream. Tämän jälkeen Skywarpia ei nähty Suomessa julkaistuissa Marvelin Transformers-sarjakuvissa.


title: Skywarp

text: "issa" Skywarpia ei nähty lainkaan sarjassa, mutta hänestä julkaistiin lelu, joka muistutti muuten Thundercrackeria, mutta oli erivärinen.


title: Skywarp

text: Tom Kenny toimi Skywarpin äänenä vuosina 2008–2009 "issa".


title: Skywarp

text: Starscream loi itsestään Kuussa viisi kloonia, jotka saivat hänen itsestään asentamista Ikikipinän palasista eri luonteen ominaisuudet. Skywarpia ei koskaan kutsuttu sarjassa nimellä. Sen sijaan hänet tunnettiin "Pelkuri-Starscreamina" Hän piti hyökkäystä Megatronia vastaan järjettömänä. He lopulta hyökkäsivät alkuperäisen Starscreamin johdolla Megatronin luokse, joka oli aktivoimassa avaruussiltaa. Syntyi taistelu Autobottien ja Decepticonien välillä, jossa Starscream klooneineen yritti tuhota Megatronin. Eliittivartioston tiedustelija Blurr kahlitsi Skywarpin, mutta he molemmat tarttuivat Mixmasterin sementtiin, johon oli jo aiemmin sotkeutunut toinen klooni, Thundercracker. Kaikki kolme lopulta lensivät avaruussillan läpi tunteamattomaan avaruuteen. Kolmikko leijaili avaruudessa, jossa hän valitti sementistä. Blurrin huomautuksella Thundercracker käytti energiatykkejään päästäkseen vapaaksi sementistä. Mutta Skywarp ei edelleenkään voinut liikkua Blurrin laittamien staasirautojen vuoksi.


title: Suomen DX-Liitto

text: Suomen DX-Liitto ry (SDXL) on voittoa tavoittelematon DX-kuuntelun harrastamistamiseen keskittynyt järjestö Suomessa. Julkaisee mm. lehteä ja muuta alan kirjallisuutta, järjestää kokouksia, harjoittelee DX-kuunteluun liittyvää tutkimustoimintaa ja neuvontaa, järjestää DX-kilpailuja, välittää jäsenilleen DX-kuuntelussa tarvittavia välineitä sekä levittää DX-tietoutta.


title: Suomen DX-Liitto

text: Yksi yhdistyksen 1972 muodostaneista kolmesta yhdistyksestä perustettiin 10. tammikuuta 1958 Helsingissä DX-Kerho Suomi-nimisenä.


title: Suomen DX-Liitto

text: Suomen DX-Liitto ry:n (SDXL) luonnehtii itseään tällä hetkellä DX-kuuntelijoiden valtakunnallinen nuorisotyön etujärjestöksi Suomessa.


title: Suomen DX-Liitto

text: Suomen DX-Liitto ry perustettiin 1972. Liittoon tulivat Suomen DX-kerho (SDXK), Finlands DX Club (FDXC) ja Finlands DX Club International (FDXCI). 1990-luvun puolivälissä liiton rakenne muuttui ja kaikista henkilöjäsenistä tuli suoraan SDXL:n jäseniä.1972 ilmestyi kuusi kertaa vuodessa DX-Kuuntelija A5-kokoisena, kaksitoista kertaa Sunspot A5-kokoisena ja kahdesti kuukaudessa SDXK-Bulletiini. DX-kuuntelija muutettiin A4-kokoiseksi ja Sunspot:ia alettiin taittaa sähkökirjoituskoneella tuotettuna, jolloin kallis ladonta jäi pois.1977 päätettiin, että Sunspot sisällytetään DX-Kuuntelijalehteen ja että DX-Kuuntelija ilmestyy 12 kertaa vuodessa kuitenkin siten, että kesä-heinäkuun numero ja marras-joulukuun numero ovat kaksoisnumeroita, joilloin vuosittain ilmestyvien DX-Kuuntelija -lehtien lukumääräksi tulee kymmenen.Suomen DX-Liittossa on aina tuettu kaikenlaisia kilpailuja. Niistä mittavin on ns. rankki, jonka pohjalla on kattava pistelaskentasysteemi. Pistelaskennassa systeemi perustuu eri maiden ja asemien lukumäärän laskemiseen. Usein asemien laskennan kriteereissä on ongelmia, mm. ns. Radio Syd (Gambia) tapaus, St. Helena ja esim. maalaskennallinen kummajainen Kosovo.


title: Suomen DX-Liitto

text: Muita kilpailuja ovat mm. vuotuinen QSL-kisa ja maanosakohtaiset QSL-palstat.


title: Corymbia

text:
Corymbia on puiden suku, johon kuuluu 113 lajia. 1990-luvulle asti ne luokiteltiin eukalyptusten sukuun, joita ne muistuttavat paljon ulkonäöltään ja kasvualueiltaan.
Koalat käyttävät niitä ruokakasveinaan, varsinkin lajia "Corymbia maculata". Joitakin lajeja, etenkin "Corumbia ficifolia", viljellään koristekasveina.


title: Katalepsis

text: Katalepsis (; "tavoittaminen", "kiinniottaminen") on stoalaisen filosofian termi, joka tarkoittaa ulkoisten vaikutelmien, kuten aistihavainnon, käsittämisen aktia.


title: Katalepsis

text: Käsite on keskeinen stoalaisessa tietoteoriassa ja havainnon filosofiassa. Stoalaisuuden mukaan kaikki vaikutelmat ("fantasia") ovat joko tavoittavia ("katalēptikē") tai ei-tavoittavia ("akatalēpton"). Tavoittavat vaikutelmat vastaavat täysin ulkoisessa todellisuudessa olevaa kohdettaan. Ei-tavoittavat vaikutelmat joko eivät vastaa kohdettaan, tai edustavat sellaista kohdetta, jota ei ole todellisuudessa edes olemassa. "Katalepsis" tarkoittaa tavoittavan vaikutelman saavuttamista.


title: Katalepsis

text: Epiktetoksen mukaan aistihavainnot eivät juuri koskaan petä. Sen sijaan haasteena oli vapautua epätosista uskomuksista, jotka havaintoihin liittyvät. Vastaanotettu vaikutelma muuttuu uskomukseksi silloin, kun se hyväksytään. Stoalaisuuden mukaan ihmisen tulisi pyrkiä pitämään kaikki uskomuksensa tosina, niin että jokainen niistä on tavoittavan vaikutelman mukainen ja näin ”ottaa kiinni” todellisuuden olemuksen.


title: Katalepsis

text: "Katalapsis" takaa ymmärretyn vaikutelman totuuden. Jos henkilö hyväksyy kataleptiseen vaikutelmaan liittyvän uskomuksen, eli jos henkilö kokee "katalepsiksen", tällöin siihen liittyvä uskomus ei voi olla muuta kuin tosi. Stoalainen viisas on sellainen, jolla on ainoastaan kataleptisia vaikutelmia, ja niin hän on erehtymätön.


title: Katalepsis

text: Skeptikot, jotka valitsivat stoalaiset luonnollisiksi filosofisiksi vastakohdikseen, torjuivat stoalaiset ajatukset ihmismielestä ja sen menetelmistä suurempien merkitysten ymmärtämiseksi. Esimerkiksi Arkesilaos katsoi, ettei ole olemassa yhtään sellaista aistivaikutelmaa, josta emme voisi erehtyä. Skeptikoiden tavoitteena oli stoalainen tietoteoria torjumalla torjua mahdollisuus stoalaisesta viisaudesta kokonaisuudessaan.


title: Angophora

text: Angophora on myrttikasveihin kuuluva puiden suku, johon kuuluu kolmetoista lajia, jotka kaikki ovat endeemisiä Australiassa.


title: Angophora

text: Ne ovat eukalyptusten lähisukulaisia, ja muistuttavat niitä paljon ulkonäöltään ja kasvualueiltaan. Ne voi erottaa hedelmien rakenteesta: "Angophora"n hedelmien pinnassa on teräviä harjanteita, eukalyptusten hedelmät ovat sileäpintaisia.


title: Angophora

text: Koalat käyttävät lajien "A. subvelutina" ja "A. costata" lehtiä ruokanaan.


title: Tuulivoima Espanjassa

text: Tuulivoima Espanjassa kertoo tuulivoimaan liittyvistä seikoista Espanjassa. Espanja oli tuulivoimamarkkinoiden johtava maa Euroopassa vuonna 2007. Sitä edisti vuonna 2004 laajennettu tukipolitiikka: Tuottaja sai valita syöttötariffin ja sähkönmyynnin 40 %:n bonuksella välillä. Espanjan tuulivoimayhdistys ennusteen mukaan Espanja voi tuottaa 30 % sähköstään tuulivoimalla vuonna 2020: 40 GW onshore ja 5 GW offshore. Vuonna 2007 Espanja tuotti sähköstään 12 % tuulivoimalla.


title: Tuulivoima Espanjassa

text:
Tuulivoima tuottaja on voinut valita vuodesta 2004 syöttötariffin ja sähkönmyynnin 40 %:n bonuksella välillä. Syöttötariffi on vuodesta 2007
7,3 c€/kWh (2006 6,8 c/kWh) 20 vuoden ajan ja sen jälkeen 6,1 c/kWh. Bonushintajärjestelmässä markkinahintaan lisätään 7,1-8,5 c/kWh.


title: Tuulivoima Espanjassa

text: Espanjassa oli tuulivoimaa 19 149 MW vuonna 2009 ja 11 615 MW v. 2006. Vuonna 2007 asennus oli 3 530 MW. Espanjan osuus koko maailman tuulivoimasta oli 16,2 % v. 2007 ja 15,6 % v. 2005.


title: Tuulivoima Espanjassa

text: Espanjassa oli vuonna 2007 tuulivoimaa 345 W/asukas, kun vastaava luku oli Tanskassa 578 W, Saksassa 269 W ja Suomessa 21 W. Tilastokeskuksen mukaan Suomen väkiluku on 5,2 miljoonaa asukasta. Espanjan vuoden 2007 tuulivoimamäärä asukasta kohti vastaisi Suomessa 1 794 MW tuulivoimaa.


title: Tuulivoima Espanjassa

text: Tuulisena päivänä 4.3.2008 Espanjan tuulivoimalat jauhoivat sähköä yli 10 000 MW eli 28 % koko Espanjan sähkönkulutuksesta. Tammikuussa edellinen hetkittäinen tuulivoimaennätys oli 25 % sähkönkulutuksesta. Pääsiäisenä tuulivoiman osuus nousi Espanjassa peräti 40,8 %:iin kokonaiskulutuksesta, mutta silloin olosuhteet olivat poikkeukselliset, sillä tuulet puhalsivat harvinaisen voimakkaasti ja sähkönkulutus oli epätavallisen pientä pyhäpäivien takia.


title: Tuulivoima Espanjassa

text: Espanjan tavoite oli 30 % sähköstä uusiutuvaa energiaa vuonna 2010, josta puolet tuulienergiaa. Tuulivoiman lisäystavoite vuosina 2005-2010 oli 12 GW (“Plan de Energías Renovables en España 2005–2010", Ministerio de Industria, Turismo y Comercio ja IDAE). Vuonna 2007 uudeksi tavoitteeksi asetettiin 29 GW vuoden 2015 lopussa, kun edellinen oli 20 GW vuoden 2010 loppuun mennessä.


title: Tuulivoima Espanjassa

text: Gamesa on suurin espanjalainen tuulivoimayhtiö. Vuonna 2006 Gamesan tuulivoima myynnin kapasiteetti oli 2 346 MW (14,7 % osuus Euroopassa), liikevaihto 2 401 M€ ja työntekijöitä 5 420. Gamesa nosti vuonna 2006 tuotantokapasiteettia 800 MW yhteensä 3000 MW:iin. Yhtiö sijoitti 104 milj. euroa uusiin tehtaisiin vuonna 2006: 2 Espanjassa, 4 USA:ssa ja yksi Kiinaan. Vuonna 2006 Accionan myynnin kapasiteetti oli 426 MW (2,7 % osuus Euroopassa. Acciona aloitti tuulivoimaliiketoiminnan vuonna 2003. Sillä on 2 tuotantolaitosta Espanjassa ja yksi Kiinassa.


title: Tuulivoima Espanjassa

text: Ecotècnia on espanjalainen tuulivoimayhtiö, jonka ranskalainen Alstom osti 350 milj. eurolla marraskuussa 2007. Yrityksessä on 765 työntekijää ja sillä on 3 tuotantoyksikköä Espanjassa.


title: Tuulivoima Espanjassa

text: Espanjalainen tuulivoimayhtiö Iberdrola Renovables listautui pörssiin vuonna 2007. Iberdrola 100-vuotias maakaasu-, ydinvoima- ja telekommunikaatioyhtiö.


title: Tuulivoima Espanjassa

text: Suurimmalla tuulivoimayrityksellä Vestaksella on tuotantoa myös Espanjassa.


title: Tuulivoima Espanjassa

text: Tuulivoima työllisti vuonna 2006 Espanjassa35 000 ihmistä. Väkilukuun suhteutettuna se vastaisi yli 4 000 työntekijää Suomessa.


title: Julien Lizeroux

text: Julien Lizeroux (s. 5. syyskuuta 1979 Moûtiers, Savoie, Ranska) on ranskalainen alppihiihtäjä, joka on keskittynyt pääasiassa pujotteluun.


title: Julien Lizeroux

text: Lizeroux sijoittui St. Antonin MM-kilpailuissa 2001 pujottelussa 25:nneksi ja Åressa 2007 neljänneksitoista. Val d'Isèren MM-kilpailuissa 2009 hän saavutti hopeaa superalppiyhdistetyssä ja pujottelussa. Vancouverin olympialaisissa 2010 hän oli pujottelussa yhdeksäs ja superyhdistetyssä kahdeksastoista. Sotšin olympialaisissa 2014 hän sijoittui pujottelussa 15:nneksi. Sankt Moritzin MM-kilpailuissa 2017 hän voitti kultaa joukkuekilpailussa.


title: Julien Lizeroux

text: Lizeroux sijoittui maailmancupissa kymmenen parhaan joukkoon ensimmäisen kerran oltuaan kahdeksas Shigakogenin pujottelussa helmikuussa 2001. Kaudella 2007–2008 hän sijoittui kymmenessä maailmancupin pujottelukilpailussa sijoille 4–9. Pujottelucupissa hän oli kuudes. Ensimmäisen voittonsa – ja palkintosijansa – hän sai Kitzbühelin pujottelukilpailussa 25. tammikuuta 2009. Hän omisti voittonsa BASE-hyppyonnettomuudessa heinäkuussa 2008 kuolleelle Yoann-veljelleen. Myöhemmin samalla kaudella hän oli toinen Sestrieren superyhdistetyn kilpailussa, voitti Kranjska Goran pujottelun ja oli toinen Åren pujottelussa. Pujottelucupin loppupisteissä hän sijoittui kolmanneksi. Kaudella 2009–2010 hän voitti Adelbodenin pujottelun ja oli samassa lajissa toinen Kitzbühelissä sekä kolmas Zagrebissa ja Kranjska Gorassa. Pujottelucupissa hän sijoittui toiseksi ja maailmancupin kokonaiskilpailussa yhdeksänneksi. Kaudella 2010–2011 hän oli toinen Münchenin olympiapuistossa järjestetyssä paripujottelussa.


title: Julien Lizeroux

text: Lizeroux voitti pujottelun Ranskan mestaruuden maaliskuussa 2008. Lisäksi hän on saanut Ranskan mestaruuskilpailuissa kaksi hopeaa ja kolme pronssia. Euroopan cupissa hän on voittanut kolme osakilpailua ja kaudella 2006–2007 hän sijoittui pujottelun Euroopan cupin kokonaiskilpailussa toiseksi.


title: Köyhän taivas (kappale)

text: Köyhän taivas on Lapinlahden Linnut-yhtyeen vuonna 1994 levytetty menestyskappale. Sävellyksen ja sovituksen kappaleeseen teki Pekka Hedkrok ja sanoituksen Timo Eränkö. Kappale julkaistiin samana vuonna ilmestyneelle samannimiselle albumille. Singlenä albumista julkaistiin kaksi versiota, toisen B-puolena oli "Jos on eläin" ja toisen "Viheltävä Ville ja Pekka Petomaani".


title: Köyhän taivas (kappale)

text: Köyhän taivas on ainoa Lapinlahden Lintujen single, joka on myynyt Suomen virallisen singlelistan ykköseksi. Kappaleesta tehtiin musiikkivideo, joka on esitetty muun muassa TV1:n Lista TOP 40 -ohjelmassa.


title: Köyhän taivas (kappale)

text: Kappale kertoo alkoholisoituneen köyhän ihmisen elämästä 1990-luvun alun laman aikaan.


title: Lohikäärme Puff

text: Lohikäärme Puff (alkuperäiseltä nimeltä "Puff, the Magic Dragon") on tunnettu musiikkikappale, jonka alkuperäisen sanoituksen tekivät Leonard Lipton ja Peter Yarrow. Kappaleen tunnetuin esittäjä on folk-yhtye Peter, Paul and Mary.


title: Lohikäärme Puff

text: Suomennoksen kappaleeseen teki Sauvo Puhtila. Suomenkielisen version kappaleesta on esittänyt muun muassa Brita Koivunen.


title: Lohikäärme Puff

text: Vaasalainen punk-yhtye Klamydia on myös versionut kappaleen 2005 ilmestyneellä pitkäsoitolla "Tyhmyyden ylistys". Kappaleella laulaa Vesa Jokisen lisäksi myös Kari Bonden.


title: Lohikäärme Puff

text: Kappale kertoo paperista tehdystä Puff-nimisestä lohikäärmeestä, joka lähtee tutkimaan maailmaa ja päätyy kaupunkiin.


title: Norrköping-luokka

text: Norrköping-luokka oli Ruotsin merivoimien vuosina 1971-1974 valmistettu torpedoveneluokka. Luokan alukset muutettiin ohjusveneiksi vuosina 1981–1983, jolloin ne aseistettiin ruotsalaisilla RBS15 -meritorjuntaohjuksilla. Viimeiset luokan alukset poistettiin käytöstä vuonna 2005.


title: Kirkonkylän kartano

text: Kirkonkylän kartano (myös Mariebergin kartano tai Lappvik) on kartano Lapinjärven kunnassa, Kirkonkylän alueella aivan kirkkojen vieressä. Kartano perustuu Kirkonkylän rälssitilaan, "Lappvikiin". Kartanon nimi Marieberg juontuu Herman Sahlbergin (omistaja 1838-1864) vaimosta Hedvig Maria Amnellista. Kartano tuli kuuluisaksi suuresta puutarhastaan, joka koostui monista hedelmäpuista ja marjapensaista: puutarhojen ja kasvimaiden pinta-alaksi ilmoitettiin 20 hehtaaria.


title: Seikilos-hymni

text: Seikilos-hymni on Antiikin Kreikan aikainen sävelmä. Se on vanhin säilynyt kokonainen sävellys, jonka sanat ja sävel on kirjoitettu muistiin. Sen säveltäjää ei ole tunnistettu. Antiikin Kreikan ajoilta ei ole jäänyt nykypäivälle juuri yhtään kokonaisia sävellyksiä joten Seikilos-hymni on siinä mielessä hyvin harvinainen.


title: Bon Iver

text: Bon Iver on yhdysvaltalaisen indie folk laulaja-lauluntekijä Justin Vernonin (s. 30. huhtikuuta 1981) taiteilijanimi ja vuonna 2007 perustama yhtye. Bon Iver henkilöityy Justin Vernoniin, jonka taustayhtye on kuitenkin live-esiintymisissä sama. Bon Iverin debyyttialbumi "For Emma, Forever Ago" julkaistiin vuonna 2007. Uusin, "Bon Iver" -nimeä kantava levy, julkaistiin vuonna 2011.


title: Bon Iver

text: Yhtyeen nimi tulee ranskan sanoista "bon hiver", "hyvä talvi".


title: Lumnäsin kartano

text: Lumnäsin kartano (myös Lomnäsin kartano) on kartano Lapinjärven kunnassa, Pukaron kylässä. Kartano sai alkunsa 1810 asessori Daniel Wallen yhdistettyä tiloja. Kartanossa on toiminut veromylly sekä kestikievari.


title: Lophostemon

text: Lophostemon on myrttikasveihin kuuluva ikivihreiden puiden suku, johon kuuluu neljä lajia. Ne ovat kaikki endeemisiä Australiassa. Koalat saattavat stressaantuneina siirtyä syömään niitä eukalyptuspuiden lehtien sijasta. Myös eräät perhostoukat käyttävät niitä ruokakasveinaan.


title: Lophostemon

text: "Lophostemon confertus" -lajia on käytetty koristekasvina Australian puistoissa ja tienvarsilla sekä paikoin Aasiassa ja Pohjois-Amerikassa. Muita lajeja ovat "L. grandiflorus", "L. lactifluus" ja "L. suaveolens".


title: Ifiklos

text: Ifiklos oli kreikkalaisessa mytoloigassa Fylakoksen poika ja Deionin ja Klymenen pojanpoika – toisen tradition mukaan Kefaloksen ja Klymenen poika. Hän meni naimisiin Diomedeian tai Astyokhen kanssa, ja he saivat lapset Podarkes ja Protesilaos.


title: Ifiklos

text: Ifiklos oli yksi argonauteista ja omisti suuren joukon karjaa, jonka hän myöhemmin antoi Melampukselle tämän ennustettua hänelle, kuinka hänen poikansa saisi lapsia.


title: Ifiklos

text: Peliaan hautajaiskisoissa Ifiklos voitti juoksukilpailun.


title: Kokemusurheilu

text: Kokemusurheilu on suhteellisen uusi urheilumuoto, jonka idea on yhdistää kaikkien erilaisien extreme- ja elämyslajien kokeileminen. Tarkoitus siis ei ole harrastaa mitään tiettyä, vaan laji perustuu monipuoliseen harjoitteluun ja sitä kautta mahdollisuuteen kokeilla mahdollisimman monta lajia. Urheilumuoto on suunnattu kaiken tasoisille ihmisille ja myös siten eroaa oleellisesti perinteisestä extremeurheilusta, jossa lajeihin usein liittyy vuosien pitkä harjoittelujakso vaarallisuuden lisäämiseksi.


title: Kokemusurheilu

text: Kokemusurheilija saattaa saman toimintavuoden aikana esimerkiksi harrastaa ääriurheilun puolelta laskuvarjohyppyä ja elämyslajien puolelta laitesukellusta. Perinteisien kestävyyslajien puolelta ensimmäinen puolimaraton, tavallisien lajien puolelta baletti ja lopuksi matka Yhdysvaltoihin vaeltamaan johonkin suureen kansallispuistoon. Lajille onkin ominaista, että kaikkia lajeja harrastetaan juuri aloittelijatasolla ja esimerkiksi ensimmäisen laskuvarjohypyn kautta päästään voittamaan itsensä. Lajin kautta jotakin tiettyä lajia kokeillut henkilö saattaa löytää oman lajinsa, johon hän jatkossa keskittyy enemmän monen lajin kiertämisen sijaan.


title: Kokemusurheilu

text: Usean asian kokemisesta elämässä kirjoitti jo vuonna 1902 Cecil Rhodes kuolinvuoteellaan. Hän oli elämässään saavuttanut timantteja ja menestystä, mutta ennen kuolemaansa hän listasi 10 asiaa jotka kaikkien pitäisi kokea elämässään. Silloin hänen listaansa kuului mm. laskuvarjohyppy, maailmanympäri matkustaminen ja pyhiinvaelluksen tekeminen. Aiheeseen kirjoitetussa materiaalissa usein vedotaankin juuri kuoleman läheisyyteen ja sitä kautta ajatukseen hetkessä elämisestä.


title: Kokemusurheilu

text: Palveluiden tarjoajat vetoavat usein fraasiin ”mitä sinun pitää tehdä ennen kuin kuolet”. Aiheesta on julkaistu elokuva vuonna 2007, nimellä ”The Bucket List”. Historian enemmän filosofisesta otteesta laji on mennyt koko ajan enemmän itsensä voittamista kohti, vaatien enemmän ja enemmän myös perinteisen urheilun omaista fyysistä harjoittelua. Tästä hyvä esimerkki on avaruusmatkailun vaatima harjoittelujakso.


title: Kokemusurheilu

text: Kokemusurheilu-nimi juontaa suomen kieleen juurensa englannin kielisestä nimestä experience sport. Tiettävästi nimeä on käyttänyt ensimmäisenä vuonna 2006 Portugalissa perustettu Experience Sport Academy.


title: Kokemusurheilu

text: Maailmalla on useita kokemusurheilua tarjoavia tahoja. Useimmat näistä kuitenkin toimivat kaupallisin tarkoituksin. Valikoimassa on esimerkiksi erilaisilla armeijan laitteilla ajaminen (panssarivaunu, hävittäjä, sukellusvene), perinteisien extremelajien harrastaminen erikoisella tavalla (sukellus haiden kanssa, laskuvarjohyppy suuren vuoren päälle) ja osallistumisoikeus maailman suurimpaan maraton –tapahtumaan. Lisäksi Internetissä on yhteisöjä joissa eri kokemuksien vaikutuksesta voi äänestää.


title: Kokemusurheilu

text: Lajia Suomessa edustaa Sport Club Forsal, vuonna 2007 perustettu tamperelainen urheiluseura. Seuran päälaji on kokemusurheilu, mutta sen lisäksi toimintaan kuuluu muun muassa seikkailu-urheilua, urheiluvalmennusta ja maratonharjoittelua. Seura kertoo olevansa 2000 –luvun urheiluseura, jossa tarkempi urheilulaji tai tietynlainen kiinteä sitoutuminen ei ole tärkeää. Seuran päämäärää on terveellinen elämä ja intohimo omaa toimintaa kohtaan.


title: Kokemusurheilu

text: Yrityksien puolelta kuuluisin, hieman vastaavaa toimintaa aktiivisesti järjestänyt taho on Louder (entinen Elämystaikurit). He käyttävät toiminnasta termiä ”elävä markkinointi”.


title: Hans von Seeckt

text: Johannes "Hans" Friedrich Leopold von Seeckt (22. huhtikuuta 1866 Schleswig, Saksan keisarikunta – 27. joulukuuta 1936 Berliini, natsi-Saksa) oli saksalainen kenraali ensimmäisen maailmansodan aikana. Seeckt johti Weimarin tasavallan armeijaa 1920–1926.


title: Hans von Seeckt

text:
Ensimmäisen maailmansodan aikana Seeckt palveli eri tehtävissä itärintamalla. Sodan jälkeen Seeckt sai tehtäväkseen luoda Versailles’n rauhansopimuksen mukaisesti uuden Weimarin tasavallan rajoitetut asevoimat. Seeckt loi pienen, mutta hyvin koulutetun armeijan, joka toimi perustana myöhemmälle Wehrmachtille.
Seeckt tapasi Adolf Hitlerin ensimmäistä kertaa kansallissosialistisen puolueen oluttupavallankaappauksen kukistamisen jälkeen marraskuussa 1923. Hän piti alkuun Hitleristä, joka lupasi rauhansopimuksen ehtojen poistamista ja uutta vahvempaa armeijaa. Seeckt jäi eläkkeelle 1926 ja hänestä tuli sittemmin Reichstagin jäsen kansallisliberalistisessa DVP:ssä.


title: Hans von Seeckt

text: Seeckt toimi Tšiang Kai-šekin sotilasneuvonantajana 1933–1935. Seecktiä kutsuttiin lisänimellä ”Sfinksi”, jonka hän ansaitsi vakaalla ja harvapuheisella persoonallisuudellaan. Hän kuoli Berliinissä 1936.


title: Time (Norja)

text: Time on kunta Norjassa, Rogalandin läänissä. Timen asukasluku on tammikuussa 2013 tehdyn väestönlaskennan mukaan 15 746 asukasta ja pinta-ala 183,4 km.


title: A Matter of Life and Death Tour

text: A Matter of Life and Death Tour ja A Matter of the Beast olivat Iron Maidenin konserttikiertueita vuosien 2006 ja 2007 aikana.


title: Oscar Vilhelm Johansson

text: Oscar Vilhelm Johansson (5. heinäkuuta 1878 Helsinki – 4. maaliskuuta 1956 Helsinki) oli Helsingin yliopiston ensimmäinen meteorologian professori, joka loi perustan meteorologian opetukselle yliopistossa. Johanssonin erikoisalaa olivat ilmastokysymykset.


title: Oscar Vilhelm Johansson

text: Johansson pääsi ylioppilaaksi Svenska normallyceumista vuonna 1897 ja aloitti samana vuonna opinnot Helsingin yliopistossa. Filosofian kandidaatiksi hän valmistui vuonna 1901. Hän toimi yliopiston fysiologisessa laboratoriossa assistenttina vuosina 1900–1902. Valmistuttuaan hän toimi Suomen Tiedeseuran alaisessa Meteorologisessa Päälaitoksessa ylimääräisenä virkamiehenä vuosina 1901–1909 sekä vuosina 1902–1903 ylimääräisenä assistenttina Wienin meteorologisessa laitoksessa. Hän suoritti lisensiaatin tutkinnon vuonna 1909. Johanssonin väitöskirjan aihe oli "Über die Bestimmung der Lufttemperatur am Meteorologischen Observatorium in Helsingfors". Väiteltyään hän sai nimityksen yliopiston meteorologian dosentiksi ja hoiti samalla vuosina 1909–1918 assistentin tointa Meteorologisessa Päälaitoksessa. Laitoksen ilmasto-osaston johtajana hän toimi vuosina 1918–1921. Meteorologian henkilökohtaiseksi ylimääräiseksi professoriksi hänet nimitettiin vuonna 1921. Tässä virassa Johansson oli vuoteen 1948. Suomen Tiedeseura myönsi Johanssonille Theodor Homénin palkinnon vuonna 1938.


title: Friedrich Hossbach

text: Friedrich Hossbach (21. marraskuuta 1894 Unna, Saksa – 10. syyskuuta 1980 Göttingen, Saksa) oli saksalainen jalkaväenkenraali toisen maailmansodan aikana.


title: Friedrich Hossbach

text: Hossbach toimi Adolf Hitlerin adjutanttina elokuusta 1934 tammikuuhun 1938. Vaikka Hossbach nousi toisen maailmansodan aikana jalkaväenkenraaliksi, hänet muistetaan parhaiten muistiostaan, jonka hän kirjoitti Hitlerin 5. marraskuuta 1937 pitämästä salaisesta kokouksesta, joka on sodan jälkeen nimetty hänen mukaansa. Tässä Hossbachin konferenssissa Hitler esitti Saksan asevoimien johdolle sekä ulkoministerille valtaus- ja sodankäyntisuunnitelmansa tuleville vuosille.


title: Henrik Ullgren

text: Henrik Ullgren (30. marraskuuta 1762 Nurmes – 13. maaliskuuta 1836 Jokikylä) oli suomalainen valtiopäiväedustaja ja maanviljelijä. Hän edusti Porvoon valtiopäivillä Karjalan ylistä kihlakuntaa. Ullgren oli pitäjän luottamusmies ja esikuvallinen maanviljelijä. Hän toimi isäntänä Nurmeksen Lukanvaarassa ja myöhemmin Jokikylässä Hovilan isäntänä, jossa kuoli vuonna 1836.


title: Henrik Ullgren

text: Vuonna 1802 Suomen Talousseura lähetti Nurmekseen kaksi tynnyriä perunoita. Niiden viljelemistä kokeilivat pitäjässä ensimmäisinä Henrik ja hänen veljensä Johan Ullgren sekä lautamies Esaias Rossinen. Vuonna 1818 Suomen Talousseura myönsi heille tästä ansiosta mitalit.


title: Kohila (kunta)

text: Kohila () on kunta Virossa, Raplamaan maakunnan pohjoisosassa kolmisenkymmentä kilometriä Tallinnasta etelään. Kohilassa on runsaat 7 000 asukasta.


title: Kohila (kunta)

text: Kunta koostuu Kohilan kauppalasta (alev), Aespan, Hagerin ja Prillimäen pienkauppaloista (alevik) sekä 21 kylästä (küla). Kunnan keskuspaikka on Kohilan kauppala.


title: Kohila (kunta)

text: Vuoden 2011 väestönlaskennan mukaan Kohilan kunnassa (Kohilan kauppala mukaan lukien) oli 7 331 asukasta, joista 6 366 (86,8 %) oli virolaisia, 666 (9,1 %) venäläisiä ja 294 (4,0 %) muita kansallisuuksia.


title: Tilanjoki

text: Tilanjoki on Kiiminkijoen sivuhaara Pohjois-Pohjanmaalla Utajärven alueella. Se saa alkunsa Jorvasjärvestä ja laskee Kiiminkijokeen hieman Kurimosta ylävirtaan. Joen kokonaispituus on 12 kilometriä, putouskorkeus noin 15 metriä ja valuma-alueen pinta-ala 405 neliökilometriä.


title: Tilanjoki

text: Joki virtaa ensi Jorvasjärvestä lounaaseen, pääosan etelään ja lopuksi Kiiminginjoen lähellä kaakkoon. Joen varteen on helppo päästä jokea seurailevien metsäautoteiden takia, Koirakankaalle itään menevä metsäautotie ylittää joen sen keskivaiheilla Jokikynnäksen kankaan tienoilla. Joki on kapea ja koskipaikoista hyvin matala. Vesi on tummaa, joki virtaa useiden soiden ja rämeiden ohi, vaikka koskipaikat ovatkin kovaa kangasmaata.


title: Tilanjoki

text: Joki sopii kalastukseen ja melontaan. Joen yläosassa entisen Virtalan talon paikasta alaspäin on pitkä koskijakso, samoin alavirralla Tilankankaasta alaspäin. Keskijuoksu on suvantoa, mutta samalla erämaista ja asumatonta. Joessa on sekä taimenta että harjusta, samoin kuin ahventa ja haukea. Varsinkin alajuoksulla on useita kesäasuntoja.


title: Maurice Vittenet

text: Maurice Vittenet (1928 Saint-Dizier, Ranska – 1988) oli ranskalainen harmonikkataiteilija. Hän syntyi Haute-Marnen Saint Dizierissä.


title: Maurice Vittenet

text: Hän voitti Coupe Mondiale -harmonikkakilpailun Pariisissa 1951 ja tuli tunnetuksi eritoten musette-muusikkona.Vittenetin levytyksiä on myös useilla musette-kokoelmilla.


title: Sarvinokat

text: Sarvinokat (Bucerotidae) ovat lintuheimo, jonka lajit elävät trooppisessa ja subtrooppisessa Afrikassa ja Aasiassa. Niiden tunnuspiirteenä on pitkä, alas kaartuva nokka, jossa on usein kirkkaita värejä. Yläleuassa on myös usein erikoinen sarvimainen lisäke, josta koko heimo on saanut sekä tieteellisen että suomenkielisen nimensä. Erityispiirteenä on lisäksi lintujen kaksilohkoinen munuainen. Sarvinokat ovat myös ainoita lintulajeja, joilla ensimmäiset kaulanikamat (kannattajanikama ja kiertäjänikama) ovat sulautuneet yhteen. Nikamien sulautuminen tarjoaa todennäköisesti paremman tuen lintujen suurelle nokalle.


title: Sarvinokat

text: Bucerotidae-heimoon kuuluu lähes 60 nykyisin elävää lajia. Niiden levinneisyys ulottuu Saharan eteläpuolisesta Afrikasta trooppiseen Aasiaan ja Oseaniaan, Filippiineille ja Salomonsaarille. Useimmat sarvinokat elävät puissa, mutta sarvekkaiden ryhmään kuuluvat suurikokoiset lajit elävät maan pinnalla savanneilla. Afrikassa tavatuista yli 20 lajista enemmistö elää aukeilla savanneilla, ja loput tiheämmissä metsissä. Aasiassa pesivät sarvinokat sen sijaan ovat yhtä lukuun ottamatta metsissä eläviä lajeja.


title: Sarvinokat

text: Eri sarvinokkalajit ovat varsin erikokoisia, noin 100 gramman painoisista ja 30 cm:n pituisista lajeista yli kuuden kilon painoisiin ja 1,2 metrin pituisiin sarvekkaisiin. Koiraat ovat säännönmukaisesti naaraita suurempia, vaikka sukupuolten suhteellisessa kokoerossa on lajien välillä huomattavia eroja. Sukupuolierot korostuvat tietyissä ruumiinosissa, kuten nokan ja siipien pituudessa. Sarvinokkien lajeille tunnusomaisin piirre on suuri nokka, jota kannattavat voimakkaan kaulalihakset, sekä yhteensulautuneet kaulanikamat.


title: Sarvinokat

text: Suuresta nokasta on hyötyä paitsi ravinnon hankinnassa, myös taisteluissa, sukimisessa ja pesän rakentamisessa. Sarvinokille erityinen ominaispiirre on yläleuassa oleva ontto rakenne, joka on joillakin lajeilla lähes huomaamaton, mutta toisilla lajeilla huomattavan suuri ja tukeva. Ontto rakenne antaa lintujen lauluäänelle hyvän kaikupohjan. Naurusarvinokalla yläleuan rakenne ei kuitenkaan ole ontto, vaan se on täyteistä sarveisainetta. Koiraat käyttävät sitä ilmassa käytävissä keskinäisissä tappeluissa aseenaan.


title: Sarvinokat

text: Sarvinokkien höyhenpeite on tavallisesti musta, harmaa, valkoinen tai ruskea, mutta värikkyyttä linnuille antaa yleensä kirkkaampi väritys nokassa ja kasvojen tai kaulan paljaalla iholla. Sarvinokkien näkö on binokulaarinen, vaikkakin suuri nokka rajoittaa niiden näkökenttää. Silmien suojana ovat kookkaat silmäripset, joita lintu hyödyntää myös aurinkosuojana.


title: Sarvinokat

text: Sarvinokat ovat päivälintuja, jotka liikkuvat joko pareina tai pienissä perheparvissa. Suurempia parvia voi toisinaan muodostua pesimäkauden ulkopuolella. Linnut ovat yleensä melko kaikkiruokaisia, ja niiden ravinto koostuu pääosin hedelmistä, hyönteisistä ja muista pienistä eläimistä. Jotkut metsissä elävät lajit ovat erikoistuneet pelkkään kasvisruokavalioon. Metsissä eläviä sarvinokkia pidetään tärkeinä siementen levittäjinä. Jotkut sarvinokat puolustavat reviiriään ravinnon saannin turvaamiseksi.


title: Sarvinokat

text: Sarvinokat ovat tavallisesti pariuskollisia, mutta osa lajeista pariutuu vaihtelevammin. Naaras munii yhdestä kuuteen munaa joko puussa tai maassa olevaan pesäkoloon.


title: Sarvinokat

text: Sarvinokkien heimoon luetaan 59 lajia:


title: Jedi Mind Tricks

text: Jedi Mind Tricks on yhdysvaltalainen hip hop -ryhmä. Sen perustivat Vinnie Paz (Vincenzo Luvineri) ja Stoupe the Enemy of Mankind (Kevin Baldwin) vuonna 1996. Ryhmään liittyi räppäri nimeltä Jus Allah (James Bostick) vuonna 1999. Ryhmään kuuluu myös DJ Kwestion.


title: Jedi Mind Tricks

text: Vinnie Paz on ollut yhtyeen ainoa pysyvä jäsen läpi sen historian. Jus Allah jätti yhtyeen vuonna 2001 ja palasi 2007, mutta vuonna 2014 levy-yhtiön jäsenet raportoivat Jus Allahin lähteneen jälleen sekä Jedi Mind Tricksistä ja tällä kertaa myös superyhtye Army of the Pharaohsista. Toinen perustajajäsen Stoupe vetäytyi vuoden 2010 aikoihin määrittelemättömälle tauolle koska koki kadottaneensa inspiraation yhtyettään kohtaan ja päätti keskittyä sivuprojekteihinsa. Ensimmäinen muiden kuin Stoupen tuotantoa sisältävä albumi, Violence Begets Violence otettiin fanien keskuudessa ristiritaisesti vastaan. Uusi levy ei enää sisältänyt yksityiskohtaisilla melodioilla ja orkesterisampleilla varustettuja kappaleita ja levyn äänimaailma oli kummittelevampaa ja intensiivisempää kuin aikaisemmilla julkaisuilla. Lopulta syksyllä 2014 Vinnie Paz ilmoitti Facebook-sivullaan Stoupen palanneen yhtyeesen ja Stoupe tuotti lähes kokonaan yhtyeen seuraavan albumin, The Thief and the Fallenin. Kaavasta poiketen Stoupe ei tuottanut kuitenkaan koko albumia yksin sillä Vinnie Pazin kanssa tiivistä yhteistyötä tehnyt tuottaja C-Lance oli mukana kahden kappaleen tuotannossa.


title: Siegfried Wolfgang Fehmer

text:
Siegfried Wolfgang Fehmer (10. tammikuuta 1911 – 16. maaliskuuta 1948) oli saksalainen Gestapon upseeri ja SS-mies toisen maailmansodan aikana miehitetyssä Norjassa. Hän oli arvoltaan "Kriminalrat" ja toimi pahamaineisen Abteilung IV:n päämajassa Oslossa. Sotilasarvoltaan hän oli SS-Hauptsturmführer. Hän oli syntynyt Münchenissä. Fehmer liittyi natsipuolueeseen 1930 ja Gestapoon 1934.
Toisessa maailmansodassa hänet lähetettiin Norjaan 1940. Hän työskenteli siellä vastavakoilun ja vastarintaliikkeen tukahduttamisen parissa. Hänet tunnettiin hyvin Oslossa, jossa hänellä oli tapana kävellä SS-univormussa saksanpaimenkoiransa kanssa. Fehmeriä pidettiin sekä hurmaavana naistenmiehenä että psykopaattisena kiduttajana. Häntä vastaan tehtiin useita murhayrityksiä, mutta selvisi niistä kaikista, vaikka häntä jopa ammuttiin rintakehään. Sodan lopussa Fehmer yritti paeta Ruotsiin, mutta jäi kiinni. Hänet tuomittiin kuolemaan ja teloitettiin ampumalla Akershusin linnoituksessa vuonna 1948.


title: Siegfried Wolfgang Fehmer

text: Fehmerin hahmo esiintyy vuoden 2008 elokuvassa "Max Manus".


title: Katikankanjoni

text: Katikankanjoni on veden uurtama paikoin 20 metriä syvä kuru Kauhajoen Hyypässä, tarkemmin Kirveskylässä. Katikankanjonin on uurtanut paksuun hienohiekkakerrokseen Kauhanevan–Pohjankankaan kansallispuiston länsiosasta alkunsa saava, Kyrönjoen vesistöalueeseen kuuluva Katikanluoma.


title: Katikankanjoni

text: Katikankanjonin alueella, Katikanluoman ja vieressä virtaavan Kauhajoen (myös Hyypänjoki) välissä, sijaitsevat kapeat ja jyrkät harjanteet Sianselkä ja Kolmentuulenlakki. Katikanluoma yhtyy Kauhajokeen Sianselän jälkeen reilun kilometrin päässä. Kolmentuulenlakki kuuluu osana Kauhanevan–Pohjankankaan aluetta Natura 2000 -verkoston piiriin. Alueen luonnonarvoja turvataan metsälain, maa-aineslain, rakennuslain ja vesilain säännösten nojalla.


title: Katikankanjoni

text:
Katikankanjonin alueella oli 1940-luvun alkuun saakka toiminnassa ollut mylly.
Katikankanjonin kasveihin kuuluvat esimerkiksi näsiä ja kangaskeltalieko.


title: Pál Szalai

text: Pál Szalai (3. syyskuuta 1915 Budapest Unkari – 16. tammikuuta 1994) oli unkarilainen poliisiupseeri ja Nuoliristi-natsipuolueen jäsen toisen maailmansodan aikana.


title: Pál Szalai

text: Szalai ystävystyi Unkarin poikapartiolaisissa 1929 Károly Szabón kanssa. Tämä ystävyys jatkui 1944–1945, kun Szalai tuki Raoul Wallenbergia tämän pelastaessa juutalaisia. Hän oli nuoliristin idealistinen jäsen 1939–1942. 1944 hänen illuusionsa puolueesta olivat haihtuneet ja hän toimi juutalaisten pelastamiseksi natseilta. Pál Szalai toimitti ystävälleen saksalaisten Budapestin johtomiesten allekirjoittamia dokumentteja. Szalai tapasi Wallenbergin Unkarin Ruotsin lähetystössä 26. joulukuuta 1944. Adolf Eichmannin päätettyä Budapestin gheton tuhoamisesta Wallenberg lähetti Szalain kautta viestin kenraali August Schmidthuberille, jonka tehtäväksi geton ja sen asukkaiden tuhoaminen oli annettu, ja kertoi, että Schmidthuber joutuisi teosta hirteen sodan jälkeen. Getto säästyi tuhoamiselta.


title: Pál Szalai

text: Sodan jäljeen Szalai vapautettiin, sillä perusteella, että hän oli auttanut Wallenbergia. Vuonna 1953 Szalai joutui kuitenkin näytösoikeudenkäyntiin Moskovassa ja vankilaan. Hän vapautui Lavrenti Berijan kuoltua 1953. Hän muutti 1956 Yhdysvaltoihin. Szalai kuoli Los Angelesissa 1994.


title: Klaus Neumann

text: Klaus Neumann (5. lokakuuta 1923 Wettin, Saksi – 10. joulukuuta 2000) oli saksalainen lentäjä-ässä, joka ansaitsi rautaristin ritariristin toisessa maailmansodassa palvellessaan Luftwaffessa.


title: Klaus Neumann

text: Neumann aloitti sotilasuransa aliupseerina itärintamalla toukokuussa 1943. Hänen yksikkönsä siirrettiin vuonna 1944 takaisin Saksaan. Saman vuoden marraskuun 25. päivänä hänelle myönnettiin rautaristin ritariristi. Tammikuussa 1945 Neumann siirrettiin JG 7:n esikuntatehtäviin. Hän riitaantui tehtävissä kommodori Theodor Weissenbergerin kanssa. Tämän jälkeen hän liittyi Adolf Gallandin kutsumana JV 44:ään, jossa saavutti Messerschmitt Me 262 -suihkuhävittäjällä viisi ilmavoittoa. Hän otti osaa 24. huhtikuuta 1945 München-Riemissä kolmen muun pilotin kanssa B-26 Marauderin vastaiseen hyökkäykseen, jossa lentueen johtaja Günther Lützow sai surmansa.


title: Klaus Neumann

text: Sodan lopussa Neumann oli saavuttanut 37 ilmavoittoa 200 taistelutehtävässä ja ylennyt luutnantiksi. Hän saavutti sekä ensimmäisen että toisen luokan rautaristit, kultaisen Saksan ristin ja rautaristin ritariristin. Sodan jälkeen hän ei juuri suostunut puhumaan kokemuksistaan. Hän kuoli vuonna 2000.


title: Degüello

text: Degüello on yhdysvaltalaisen ZZ Top -yhtyeen elokuussa 1979 julkaistu kuudes studioalbumi. A-puoli


title: Degüello

text: B-puoli


title: Freddy Balta

text: Ferdinand "Freddy" Balta (21. tammikuuta 1919 Pariisi, Ranska – 8. tammikuuta 2002) oli ranskalainen harmonikkataiteilija, jota pidettiin eräänä oman sukupolvensa arvostetuimmista soittajista.


title: Freddy Balta

text: Balta soitti nuorena myös pianoa ja urkuja. Hän voitti jo vuonna 1935 useita kilpailuja Pariisissa ja Liègessä ja tuli tunnetuksi tanssihallien muusikkona. Hän teki myös paljon levytyssessioita, eritoten elokuviin ja laulusolistien taustaorkestereissa. Vuosina 1949–1961 hän esiintyi muun muassa Yves Montandin, Juliette Grécon ja Guy Béartin yhtyeissä.


title: Oikeiosis

text: Oikeiosis (, ”omaksi ottaminen”; sanasta "oikos", ”talo”; ) on stoalaisen filosofian keskeinen käsite. Se tarkoittaa tapahtumasarkaa, jonka kautta elävä olento tulee tietoiseksi itselleen arvokkaista asioista ja myös esimerkiksi yhteenkuuluvuudestaan muiden elävien olentojen tai asioiden kanssa.


title: Oikeiosis

text: Termi esiintyy muun muassa Khrysippoksella, Hierokleella ja Senecalla. Ajatuksen mukaan jokainen elävä olento tulee vaiheittain tietoiseksi omasta luonnostaan ja rakenteestaan, ja ottaa tätä kautta itsensä omakseen. Tätä kautta se myös tulee tietoiseksi siitä, mitkä asiat elämässä ovat luonnostaan tavoittelemisen arvoisia ja mitkä vältettäviä. Tämä mahdollistaa eliöiden itsesäätelyn sekä selittää ihmisten luontaisen yhteisöllisyyden.


title: Oikeiosis

text: Stoalaiset ajatukset saivat uutta huomiota uudella ajalla, kun biologiassa on tutkittu itsesäilytysvaistoa sekä erilaisia sosiobiologisia kysymyksiä.


title: Pirkko Liinamaa

text: Pirkko Iiris Ilona Liinamaa (o.s. Lindroos; s. 24. helmikuuta 1932) on suomalainen televisiokasvo. Hän toimi muun muassa Mainostelevision ohjelman "Levyraadin" pitkäaikaisena vakiojäsenenä vuosina 1976–1989. Ohjelman silloinen juontaja Jaakko Jahnukainen kutsui Liinamaan mukaan edustamaan tavallisen musiikinkuuntelijan näkemyksiä. Liinamaalla oli myös 1980-luvun loppupuolella oma ohjelma "Pirkon kammari", jonka jälkeen hän teki myös radioon ohjelmaa "Hyvää huomenta Suomi".


title: Pirkko Liinamaa

text: Pirkko Liinamaa oli sitoutumattomana presidentin valitsijamiehenä vuoden 1982 presidentinvaalissa.


title: Pirkko Liinamaa

text: Hän oli naimisissa valtakunnansovittelija ja pääministeri Keijo Liinamaan kanssa, joka kuoli kesäkuussa 1980 sairauskohtaukseen. Perheeseen syntyi viisi lasta.


title: Derek Lamb

text: Derek Reginald Steven Lamb (20. kesäkuuta 1936 – 5. marraskuuta 2005) oli elokuvaohjaaja, -tuottaja ja -käsikirjoittaja sekä animaattori, joka voitti Oscar-palkinnon lyhytanimaatiosta "Every Child" (1979). Hänen muiden töidensä joukossa on lyhytanimaatio "Why Me?" (1978).


title: Derek Lamb

text: Lamb syntyi Englannissa ja työskenteli myöhemmin Kanadassa. Hän kuoli syöpään Washingtonin osavaltiossa Yhdysvalloissa.


title: Melperoni

text: Melperoni eli metyyliperoni on butyrofenonipohjainen epätyypillinen antipsykootti. Lääkeaineen markkinointinimenä ovat olleet "Melpax" sekä "Buronil".


title: Melperoni

text: Melperonia saatettiin käyttää erinäisissä ahdistus- ja levottomuustiloissa, yleensä aikuisilla. Sen esitettiin olevan heikommin ekstrapyrimidaalisia oireita aiheuttava, kuin saman lääkeaineryhmän tuote: haloperidoli.


title: Melperoni

text: Melperoni vaikuttaa aivoissa antagonisoimalla 5-HT-serotoniinireseptoreita, Alfa-adrenoreseptoreita ja D-dopamiinireseptoreita. Melperoni salpaa dopamiinireseptoreita melko heikosti, ja tämän takia aiheuttaa vähemmän ekstrapyramidaalisia sivuoireita muihin antipsykootteihin verrattuna. Melperonin sedatiivinen teho on heikko.


title: Lasten päivähoito

text: Lasten päivähoito tarkoittaa lapsen hoitoa päivällä jonkun muun kuin lapsen huoltajan hoivissa. Tyypillisesti joku ydinperheen ulkopuolinen hoitaa lasta huoltajien ollessa töissä. Suomessakin päivähoitoon on yhdistetty varhaiskasvatus.


title: Lasten päivähoito

text: Suomessa kaikki alle kouluikäiset lapset ovat vanhempien äitiys- ja isyysloman päätyttyä oikeutettuja kunnan järjestämään päivähoitoon. Päivähoitolain mukaan päivähoidon tehtävä on tarjota vanhemmille tukea kasvatustehtävässä ja varmistaa, että vanhemmat pystyvät edistämään lapsen persoonallisuuden tasapainoista kehitystä. Kunnan velvollisuus on järjestää lapsille hoitoa myös iltaisin, öisin ja viikonloppuisin, jos vanhempien työ tai opiskelu sitä edellyttää.


title: Lasten päivähoito

text: Varhaiskasvatuksen dosentti Marjatta Kalliala ehdottaa kotona olevien vanhempien subjektiivisen päivähoito-oikeuden rajoittamista puolipäiväiseksi, koska se olisi parempi lapsille.


title: Lasten päivähoito

text: OECD-maista Suomessa on keskimääräistä suurempi varhaiskasvatuksen julkinen rahoitus ja korkein henkilöstömäärä alle 3-vuotiaille: vain neljä lasta yhtä aikuista kohden. Moitteita tulee siitä, että 3- ja 5-vuotiaista vain pieni osa on varhaiskasvatuksen piirissä, ja nuoria, etenkin miehiä, pitäisi houkutella alalle.


title: Lasten päivähoito

text: Päivähoito voi tarkoittaa kunnallisessa tai yksityisessä päiväkodissa tapahtuvaa päivähoitoa tai perhepäivähoitoa. Yksityinen päiväkoti voi joko tarjota päivähoitopalveluja suoraan perheille tai kunta voi hankkia niitä ostopalveluna. Perhepäivähoitaja hoitaa lapsia omassa kodissaan tai lasten kotona. Yhdellä perhepäivähoitajalla saa olla hoidossaan enintään neljä alle kouluikäistä lasta kokopäivähoidossa ja sen lisäksi esikoulua tai koulua käyvä lapsi, joka on osapäivähoidossa. Hoitajan omat alle kouluikäiset lapset lasketaan mukaan hoidettavien lasten lukumäärään.


title: Lasten päivähoito

text: Kaikissa kymmenessä tutkitussa Etelä-Suomen kunnassa perhepäivähoito sai vieläkin myönteisempiä arvioita kuin päiväkodit. Tohtori Jyrki Reunamon mukaan perhepäivähoito näyttäisi olevan tasokasta.


title: Lasten päivähoito

text: Dosentti Kalliala arvostelee äskeistä perhepäivähoitajien työajan rajoittamista, koska sen vuoksi lapset joutuvat tyypillisesti joka 8. viikko varahoitopaikkaan, mikä Kalliala pitää lapsille haitallisena: lasten suojeleminen olisi tärkeämpää kuin aikuisten.


title: Lasten päivähoito

text: Jyväskyläläisen kehityspsykologiaan erikoistuneen psykologian tohtori Anna Rönkän mukaan lastenhoitomuodolla ei useimpien tutkimusten mukaan ole väliä, vain hoidon laatu ratkaisee. Hyvää ja huonoa hoitoa on tarjolla sekä kotona että päivähoidossa.


title: Lasten päivähoito

text: Professori Bengt-Erik Anderssonin ja Kerstin Stranderin ruotsalainen pitkittäistutkimus viittasi siihen, että päivähoito olisi hyvä aloittaa mahdollisimman nuorena, jotta lapsen menestyisivät mahdollisimman hyvin kouluiässä. Regressiomallissa oli huomioitu useita muitakin menestykseen vaikuttavia taustatekijöitä. Yliopistonlehtori Erja Rusanen vastustaa tehtyjä tulkintoja ja huomauttaa, että nuorena aloittaneet lapset ovat ehkä muiden(kin) tekijöiden osalta valikoituneita. Hänen mukaansa myös menestyserot katosivat aikuisina. Rusanen korostaa muiden tekijöiden kuten vanhempien koulutustason merkitystä. Tiedetoimittaja Marko Hamilon mukaan tutkimusta ei ilmeisesti ole julkaistu tieteellisessä lehdessä.


title: Lasten päivähoito

text: Kunnan perimä varhaiskasvatuksen asiakasmaksu on tällä hetkellä (1.8.2016 alkaen) 27-290 euroa kuukaudessa. Tuen suuruuteen vaikuttavat perheen tulot ja lasten määrä. Kaikkein pienituloisimmilta maksua ei peritä. Alle kolmevuotiaan lapsen kotihoitoa tuetaan taloudellisesti Kelan maksamalla kotihoidontuella.


title: Lasten päivähoito

text: Päiväkotihoito maksoi Suomessa keskimäärin 1000 euroa kuukaudessa lasta kohden (2010). Nuorimmat lapset ovat kalleimpia.


title: Lasten päivähoito

text: Isoissa kaupungeissa kotihoito maksoi 4958 ja yksityisen hoidon tuki 5353 euroa vuodessa lasta kohden, kunnalliset hoitomuodot noin tuplasti (9 449 - 11 184 euroa vuodessa) ilman vyörytyseriä eli osuuksiaan kuntien yleishallintomenoista. Yleensä vyörytyseriä ei esitetä vertailuissa.


title: Lasten päivähoito

text: JHL:n puheenjohtaja ja koulutuspoliittinen asiantuntija arvostelivat vuonna 2018 tehtyä hallituksen esitystä uudeksi varhaiskasvatuslaiksi. Siinä kahdella kolmesta päiväkodin työntekijästä pitäisi olla lastentarhanopettajan kelpoisuus, kun nyt se on kolmannekselle. Lastenhoitajien määrä puolitettaisiin, kun se on nyt 60 % eli 24 000. Todennäköisesti edes vuoteen 2030 mennessä ei saataisi tarpeeksi päteviä opettajia ja lastenhoitajien palkkaaminen pitäisi lopettaa jo nyt. Alalle valmistuvat lastenohjaajat ja lähihoitajat jäisivät vaille töitä, vaikka alalla on jo nyt työvoimapula.


title: Lasten päivähoito

text: JHL:n mielestä vaatimustason kiristyksen sijaan pitäisi puuttua ryhmäkokojen suuruuteen ja työntekijöiden jaksamiseen, koska ne ovat pääongelmat. Se ei estä kouluttamasta enemmän lastentarhanopettajia.


title: Siikaisten vaakuna

text: Siikaisten kunnanvaakuna on saanut aiheensa Siikaisten kunnan sinetistä, jonka mukaisesti vaakuna on sommiteltu. Aiheen siika on peräisin kunnan nimestä, ja tähdet ovat viittaus Satakunnan maakunnan vaakunaan.


title: Siikaisten vaakuna

text: Vaakunan on suunnitellut Pentti Vakkamaa, ja se vahvistettiin käyttöön 5. elokuuta 1952. Vaakunan selitys on ”sinisessä kentässä palkeittain asetettu, hyppäävä, hopeinen, punavaruksinen siika ja sen molemmin puolin saatteena seitsenkärkinen hopeatähti”.


title: Atherton Tableland

text: Atherton Tableland on ylänköalue Australian itäosassa Queenslandin osavaltiossa. Se on osa Great Dividing Range -vuoristoa. Sen maaperä on vulkaanista ja siksi hedelmällistä. Leveyspiirinsä puolesta alue on tropiikkia, mutta koska se on niin korkealla (600–900 metriä), ilmasto soveltuu lypsykarjan kasvattamiseen. Malandassa toimii yksi maailman suurimmista maidonjalostuslaitoksista.


title: Atherton Tableland

text: Ylängön poikki virtaa Barron-joki. Vesiputoukset ja kraatterijärvet ovat alueen matkailuhoukutuksia.


title: Michael Ruse

text: Michael Ruse (s. 21. kesäkuuta 1940 Birmingham) on brittiläissyntyinen tieteenfilosofi. Hän opiskeli Bristolin yliopistossa Englannissa ja McMasterin yliopistossa Kanadassa. Hän on opettanut Guelphin yliopistossa Kanadassa ja Floridan valtionyliopistossa Yhdysvalloissa.


title: Michael Ruse

text: Useita kirjoja julkaissut Ruse tunnetaan varsinkin työstään evoluutioteorian ja kreationismin välisen kiistan parissa. Hänestä tuli vuonna 1986 American Association for the Advancement of Sciencen ja Royal Society of Canadan jäsen.


title: Dufourspitze

text: Dufourspitze () on Sveitsin Valais’n Alpeilla sijaitseva vuorenhuippu. Yltäessään 4 634 metrin korkeuteen merenpinnan tasosta se on Sveitsin korkein kohta, sekä Alppien toiseksi korkein. Vuori on myös Länsi-Euroopan toiseksi korkein huippu, kun Mont Blancin naapurihuippuja ei lasketa mukaan. Sen 2 470-metrinen itäseinämä on Alppien korkein, kun taas sen läntinen puoli on Alppien toiseksi suurimman Gornergletscher-jäätikön peitossa. Vuori kuuluu Zermattin kuntaan Wallisin kantonissa. Vuorenhuippu on nimetty sveitsiläisen kenraalin Guillaume-Henri Dufourin mukaan, joka muun muassa kartoitti Sveitsin topografiaa.


title: Dufourspitze

text: Dufourspitzen huipulle kiivettiin ensimmäisen kerran vuonna 1855. Mukana oli kahdeksan kiipeilijää ja kolme opasta. Vuori on hyvin suosittu kiipeilijöiden keskuudessa. Kesä on vuodenajoista paras sille kiivettäessä. Lähin kaupunki on Zermatt lähestyttäessä vuorta Sveitsin puolelta. Zermattista on junayhteys Gornergratin vuoristoalueelle, joka sijaitsee vastapäätä Dufourspitzen länsipuolen rinteitä. Lämpötila huipulla voi laskea jopa alle −40 °C:seen vuoren korkeuden ja sitä ympäröivien jäätiköiden vaikutuksen vuoksi. Moni turisti käy alueella pelkästään valokuvauksen vuoksi, sillä Monte Rosan massiivilta avautuu upeita panoraamauksellisia kuvauskohteita. Muun muassa Matterhornvuori näkyy hyvin sen länsipuolella. Lumiraja on kesällä noin 3 000 metrin korkeudessa. Dufourspitzen lounaispuolella erottuvat Lyskamm-, Castor- ja Polluxvuoret. Sen pohjoispuolella näkyy Nordendvuori ja joitakin kilometrejä kauempana myös Weisshorn ja Dom. Koko massiivi muodostuu lähinnä graniitti- tai graniittigneissikivestä.


title: Dufourspitze

text: Suosituin vuoristomaja on "Monte Rosa Hütte", jonka omistaa Schweizer Alpen-Club yli 2 800 metrin korkeudessa, vuoren länsirinteellä. Sen molemmin puolin kulkee kaksi jäätikköä, Gornergletscher- ja Grenzgletscherjäätiköt. Vuonna 2009 alueelle rakennettiin moderni vuoristomaja, jonka seinillä ja katossa on aurinkopaneeleja. Aurinkopaneeleilla pystytään keräämään jopa 90 % vuoristomajan energiantarpeesta. Rakennus on viisikerroksinen. Massiivin Italian puoleisessa osassa sijaitsee "Regina Margherita" -vuoristomaja lähes 4 600 metrin korkeudessa, Signalkuppevuorella. Vuoristomajassa on laboratorio ja observatorio.


title: Dufourspitze

text: Suosituin reitti on "Normal Route", joka alkaa Monte Rosa Hütten vuoristomajalta. Reitti kulkee suurimmaksi osaksi jäätiköllä. Reitin loppuvaiheessa, aivan Dufourspitzen huipun alapuolella, kohoaa 150 metrin seinämä, jolloin kiipeilijät turvautuvat teknisiin laitteisiin kuten köysiin. Toinen, vaativampi reitti on nimeltään "Oberen Westgrat" (Länsiharjanne). Reitti seuraa aluksi Normal Routea, mutta kääntyy ylempänä oikealle. Reitti on teknisesti vaativaa. Molemmilla reiteillä käytetään kiipeilysaappaita, joihin kiinnitetään jääraudat. Italian puolella tunnetuin reitti on "Marinelli Couloir".


title: Rebecca Harms

text: Rebecca Harms (s. 7. joulukuuta 1956 Uelzen, Länsi-Saksa) on saksalainen poliitikko. Hän on ollut Euroopan parlamentin jäsen vuodesta 2004.


title: Rebecca Harms

text: Euroopan parlamentissa Harms edustaa Saksan vihreitä (Bündnis 90/Die Grünen). Vuodesta 2009 hän on toiminut Vihreät / Euroopan vapaa allianssi -ryhmän yhteispuheenjohtajana, vuosina 2009–2014 yhdessä Daniel Cohn-Bendit'n ja vuodesta 2014 Philippe Lambertsin kanssa. Harmsin luottamustehtäviä europarlamentissa ovat olleet muun muassa ilmastonmuutosta käsitelleen väliaikaisen valiokunnan varapuheenjohtajuus (2007–2009) sekä teollisuus-, tutkimus- ja energiavaliokunnan jäsenyys (2004–2009).


title: Rebecca Harms

text: Harms on koulutukseltaan ylioppilas (1975) ja puutarhuri (1979). Hän työskenteli europarlamentaarikko Undine von Blottnitzin avustajana vuosina 1984–1988. Harms oli vihreiden edustajana Ala-Saksin maapäivillä 1994–2004 ja maapäiväryhmän puheenjohtaja 1998–2004. Vuoden 2004 europarlamenttivaaleissa hän oli Saksan vihreiden pääehdokas. Hänet valittiin uudelleen vuoden 2009 ja 2014 europarlamenttivaaleissa.


title: Rebecca Harms

text: Harms on tehnyt myös useita dokumenttielokuvia.


title: Colonel Bogey March

text: Colonel Bogey March on Britannian armeijan musiikkiluutnantti F. J. Rickettsin vuonna 1914 säveltämä marssi. Sävelmä oli jo ilmestyessään menestys ja siihen on tehty useita epävirallisia sanoituksia, joista kuuluisin on toisen maailmansodan aikana laulettu Hitler Has Only Got One Ball. Sävelmä on tunnettu myös elokuvasta "Kwai-joen silta", jossa sitä viheltävät japanilaisten vartijoidensa armoilla olevat brittiläiset sotavangit.


title: Diboraani

text: Diboraani (BH) on boorin ja vedyn muodostama molekyyliyhdiste. Ainetta käytetään muun muassa orgaanisessa kemiassa uusien yhdisteiden synteesissä.


title: Diboraani

text: Huoneenlämpötilassa diboraani on herkästi syttyvää makeantuoksuista kaasua. Aine polymerisoituu suhteellisen helposti, jolloin syntyy pentaboraania. Veden kanssa kosketukseen joutuessaan aine hajoaa muodostaen boorihappoa ja vetyä.


title: Diboraani

text: Diboraania voidaan valmistaa useilla eri tavoilla. Ensimmäinen diboraanin synteesi perustui magnesiumdiboridin hajottamiseen. Myöhemmin ainetta syntetisoitiin sähköpurkauksien avulla boorihalideista ja vedystä. Näiden reaktioiden tuotto oli kuitenkin alle 10 %.


title: Diboraani

text:
Nykyään diboraania syntetisoidaan alkalimetallihydrideistä, kuten litiumhydridistä, ja booritrifluoridista. Tuotteena syntyy lisäksi litiumfluoridia.
Valmistuksessa voidaan käyttää myös natriumborohydridiä tai litiumalumiinihydridiä.


title: Diboraani

text: Diboraania käytetään hiilivetyjen hydroboraatio-oksidaatiossa, jossa boraani liittyy hiilivetyyn. Boraani on kuitenkin hyvin epästabiili aine. Diboraanin eetteriliuos onkin korvannut pelkän boraanin. Usein käytetään diboraanin tetrahydrofuraaniliuosta.


title: Diboraani

text: Muita diboraanin käyttökohteita ovat rakettien polttoaineet, muiden niin sanottujen korkeampien boraanien valmistus ja polymeraatioreaktioiden katalyyttinä toimiminen. Ainetta voidaan myös käyttää pelkistimenä orgaanisissa synteeseissä.


title: Diboraani

text: Diboraani on myrkyllinen kaasu. Aineen joutumisesta hengitysteihin seurauksena on pahoinvointia, hengenahdistusta sekä ruumiin lämpötilan kohoamista. Pitkäaikainen altistus voi johtaa keuhkopöhöön.


title: Shock G

text: Gregory E. Jacobs (syntynyt 25. elokuuta 1963) joka tunnetaan myös nimillä Shock G ja Humpty Hump, on yhdysvaltalainen rap-artisti. Hänet tunnetaan parhaiten rap-ryhmä Digital Undergroundin perustajana ja keulahahmona. Hän tuotti rap-artisti 2Pacin ensimmäisen singlen ja oli osatuottajana hänen debyyttialbumilla 2Pacalypse Now.


title: Shock G

text: Shock G vietti suurimman osan lapsuudestaan muuttaen ympäriinsä itä-rannikkoa yhdessä perheensä kanssa, lopulta asettuen Tampaan Floridaan. Vuonna 1978 hänen voitettuaan "Most Talented" palkinnon Greco Jr-High:ssa, hän lopetti King High koulun Tampassa 1970-luvun lopulla ennen kuin hän sai päätökseen loppututkintonsa, missä hän opiskeli musiikki teoriaa.


title: Shock G

text: "Pääartikkeli: Digital Underground"


title: Shock G

text: Yhdessä Chopmaster J:n ja Kenny-K:n (Kenneth Waters) hän perusti rap-yhtye Digital Undergroundin vuonna 1987 ja samalla he julkaisivat indie singlen "Underwater Rimes". Vuonna 1989 ryhmä siirty Tommy Boy Recordsille ja saman vuoden kesällä kappaleesta "Doowutchyalike" tuli underground hitti. Samoihin aikoihin ryhmän koko kasvoi kun ryhmään liittyi DJ Fuze, Money-B ja Schmoovy-Schmoov. Vuonna 1991 ryhmään tulivat vielä Ramone "Pee Wee" ja Tupac Shakur.


title: Shock G

text: Vuonna 1990 ryhmä julkaisi ensimmäisen albuminsa "Sex Packets" joka menestyi listoilla hyvin. Pop listoilla albumi oli parhaillaan sijalla 11 ja R&B listoilla sijalla 7. Albumi sai positiivisen vastaanoton ja se myikin loppuvuoteen mennessä platinaa.


title: HMS Inflexible (1907)

text: HMS Inflexible oli Britannian kuninkaallisen laivaston Invincible-luokan taisteluristeilijä. Aluksen tilaaminen perustui vuoden 1905 laivastosuunnitelmaan ja se rakennettiin John Brown & Companyn telakalla Clydessa ja otettiin palveluskäyttöön 20. lokakuuta 1908.


title: HMS Inflexible (1907)

text: Palvelukseen oton jälkeen "HMS Inflexible" liitettiin osaksi Noreen sijoitettuja Kotilaivaston yksiköitä. "HMS Inflexible" teki matkan Kanadaan ja takaisin ennätysajassa 1909 mukanaan silloinen Walesin prinssi (myöhemmin kuningas Yrjö V). Alus osallistui myös laivastonäyttelyyn Spitheadissä 1910. Aluksen keula vaurioitui törmäyksessä taistelulaiva "HMS Bellerophonin" kanssa 26. toukokuuta 1911. Korjausten vuoksi alus oli telakalla marraskuuhun saakka. Telakalla ollessa aluksen savupiippua korotettiin kuudella tuumalla.


title: HMS Inflexible (1907)

text: Ensimmäisen maailmansodan syttyessä "HMS Inflexible" palveli Välimeren laivaston lippulaivana ja osallistui saksalaisten risteilijöiden SMS "Goebenin" ja SMS "Breslaun" ahdisteluun 4.-10. elokuuta 1914. Aluksen käskettiin palata Englantiin 19. elokuuta.


title: HMS Inflexible (1907)

text: "HMS Inflexible" osallistui Shetlannin vesialueilla partiointiin 1.-10. lokakuuta suojaten joukkojenkuljetuksia. Alus siirrettiin Etelä-Atlantille 4. marraskuuta brittilaivaston kärsittyä tappion Coronelin taistelussa. "HMS Inflexible" saapui Falklandille 7. joulukuuta ja osallistui seuraavana päivänä Falklandsaarten taisteluun, jossa se avusti amiraali Graf Maximilian von Speen komentaman Saksan Itä-Aasian laivaston tuhoamisessa. "HMS Inflexible" ei kärsinyt vaurioita taistelussa.


title: HMS Inflexible (1907)

text: "HMS Inflexibleä" ei tarvittu kauempaa Etelä-Atlantilla, joten sen käskettiin palata Välimerelle 19. joulukuuta. Matkalla Välimerelle alus pysähtyi Gibraltarilla huollossa ja jatkoi sitten matkaansa. Saavuttuaan Välimeren laivastoon alus 24. tammikuuta 1915 otti vastaan lippulaivan tehtävät Dardanellien operaatioissa. Laivaston yrittäessä läpimurtoa Dardanellien salmessa alukseen asui kaksi turkkilaisen linnakkeen ampumaa kranaattia 18. maaliskuuta, jolloin yhdeksän miehistön jäsentä kuoli. Myöhemmin samana päivänä alus ajoi miinaan, minkä jälkeen aluksen oli vetäydyttävä taistelusta saatuaan vuodon.


title: HMS Inflexible (1907)

text: "HMS Inflexible" korjattiin Maltalla ja Gibraltarilla, minkä jälkeen alus palasi Englantiin. Alus liitettiin paluunsa jälkeen Suuren laivaston 3. Taisteluristeilijäviirikköön 19. kesäkuuta. "HMS Inflexible" oli mukana Skagerrakin taistelussa 3. Taisteluristeilijäviirikön mukana 31. toukokuuta 1916. Alus ei saanut taistelussa vaurioita. Alus oli mukana laivasto-osastossa, joka yritti saada taistelukosketuksen Saksan avomerilaivastoon elokuussa, mutta ilman tulosta.


title: HMS Inflexible (1907)

text: "HMS Inflexible" vaurioitui lievästi törmättyään sukellusvene K22:n kanssa 1. helmikuuta 1918. Alus oli vastaanottamassa Scapa Flowssa antautuvaa Saksan avomerilaivastoa 21. marraskuuta.


title: HMS Inflexible (1907)

text: "HMS Inflexible" asetettiin reserviin tammikuussa 1919 ja poistettiin palveluskäytöstä 31. maaliskuuta 1920. Chile esitti 1920 halunsa ostaa aluksen, mutta kauppa ei koskaan toteutunut. Alus myytiin romutettavaksi joulukuussa 1922 Washingtonin laivastosopimuksen mukaisesti ja romutettiin 1923 Saksassa.


title: This Is an EP Release

text: This Is an EP Release on toinen julkaisu rap-ryhmä Digital Undergroundilta. EP julkaistiin vuonna 1991. Albumilla teki myös ensiesiintymisensä Tupac Shakur kappaleessa ”Same Song”, josta kuvattiin myös musiikkivideo.


title: The Body-Hat Syndrome

text: The Body-Hat Syndrome on neljäs albumi rap-ryhmä Digital Undergroundilta.


title: Teatteri Vanha Juko

text: Teatteri Vanha Juko on vapaa lahtelainen ammattiteatteriryhmä. Teatteri Vanha Juko aloitti toimintansa keväällä 1995 Vesijärvenkadulla entisen elokuvateatterin tiloissa. Sen perustivat näytelmäkirjailija Jari Juutinen, näyttelijät Ritva Sorvali ja Jukka Juolahti, teatteriohjaaja Mika Lehtinen, kuiskaaja/tarpeistonhoitaja Tuija Muhonen ja ääniteknikko Pekka Saarikko.


title: Teatteri Vanha Juko

text: Teatteri Vanhan Jukon ohjelmisto koostuu omista tuotannoista, vierailuesityksistä ja klubeista. Juko tuottaa vuosittain kahdesta kolmeen ensi-iltaa. Viime vuosina suurin osa ensi-illoista on ollut yhteistuotantoja muiden teattereiden kanssa. Jukossa on vuosien varrella esitetty runsaasti kotimaisia kantaesityksiä kirjailijoilta kuten Jarmo Lampela, Juha Turkka, Petri Repo, Esko-Pekka Tiitinen, Sinikka Nopola, Mika Lehtinen, Kaj Chydenius, Jarkko Mikkola, Jukka Asikainen, Jari Juutinen, Raija-Sinikka Rantala, Lauri Maijala, Juha Luukkonen ja Ari-Pekka Lahti.


title: Teatteri Vanha Juko

text: Vuosina 2013–2014 Juko teki yhteistyötä tamperelaisen Teatteri Telakan ja virolaisen Rakvere Teaterin kanssa. Projektissa tuotettiin kolme uutta esitystä kaikkien kolmen teatterin näyttelijöillä: Kullervo, Petroskoi ja Köök/Keittiö. Esitykset myös kiersivät kaikki kolme teatteria. Yhteistyö palkittiin 2013 näyttämötaiteen valtionpalkinnolla.


title: Teatteri Vanha Juko

text: Keväällä 2015 teatteri aloitti Kuvapalatsin salissa, joka remontoitiin teatterikäyttöön.


title: Teatteri Vanha Juko

text: Lähde


title: Apinoiden planeetta (vuoden 2001 elokuva)

text: Apinoiden planeetta () on vuonna 2001 ensi-iltansa saanut uudelleenfilmatisoitu versio vuoden 1968 samannimisestä tieteiselokuvasta. Elokuvan ohjasi Tim Burton, ja sen pääosissa ovat Mark Wahlberg, Tim Roth, Helena Bonham Carter, Michael Clarke Duncan, Paul Giamatti ja Estella Warren. "Apinoiden planeetta" kertoo astronautti Leo Davidsonista, joka laskeutuu älykkäiden ihmisapinoiden asuttamalle planeetalle. Planeetan apinat pitävät ihmisiä orjinaan, mutta naispuolisen ihmisapina Arin avulla Leo aloittaa kapinan apinoita vastaan.


title: Raalan kartano

text: Raalan kartano () on Uudellamaalla Nurmijärven Raalan kylässä sijaitseva kartano.


title: Raalan kartano

text: Kartano sai alkunsa vuonna 1643, kun kolmikymmenvuotisessa sodassa Ruotsin armeijassa palvellut balttilaissyntyinen upseeri Jören Berg sai kruunulta lahjoituksena kuusi autioitunutta tilaa Raalan kylässä. Berg asui kartanossa vuoteen 1681 asti ja tuli tunnetuksi naapuriensa kanssa käymistään rajariidoista. Berg pyrki omavaltaisesti laajentamaan huonosti tuottanutta kartanoaan naapuruston talonpoikien kustannuksella, mutta näiden onnistui kuitenkin puolustaa oikeuksiaan virinneissä oikeusjutuissa.


title: Raalan kartano

text: Berg kuoli 1681 ja hänen saamansa lahjoitusmaat otettiin takaisin kruunulle vuoden 1683 reduktiossa. Vuonna 1685 maat luovutettiin kuitenkin elinikäiseksi rälssiksi Bergin köyhtyneelle leskelle Hedvig Pollille. Pollin kuoltua 1704 kartano jäi autioksi kunnes Bergin perilliset myivät sen 1708 kuninkaalliselle rahastomestari Thomas Adlercreutzille. 1700-luvulla Nurmijärven metsistä alettiin myydä puutavaraa Helsingin kautta ulkomaille vietäväksi. Vienti muodostui aluksi nelikulmaisiksi veistetyistä hollantilaisista tukeista eli pelkoista mutta pian aloitettiin myös sahatavaran vienti. Raalan kartanolla oli Nukarinkosken rannalla oma vesisaha johon hankittiin ensimmäisenä Suomessa ohuet hollantilaiset sahanterät joiden avulla sahaus nopeutui ja samasta puumäärästä saatiin enemmän sahatavaraa.


title: Raalan kartano

text: Kartano kuului Adlercreutzin suvulle aina 1900-luvun alkupuolelle ja kartanolla oli 1800-luvulta alkaen huomattava määrä torppia. Vuonna 1904 kartano myi suuren osan torpistaan itsenäisiksi maatiloiksi. Kartanon omistanut Anders Gustav Adlercreutz perusti 1899 Tuusulan Jokelan kylään "Kolsan tiilitehtaan" (Kolsa tegelbruk). Tämä tehdas myytiin v. 1907 helsinkiläisten liikemiesten perustamalle "Kolsan Maatila- ja Tiilitehdas Osakeyhtiölle".


title: Raalan kartano

text: Vuodesta 1909 Raalan kartano on ollut Palhon suvun omistuksessa. Tuolloin sen ostivat veljekset, senaattori Johannes Peltonen ja teologian tohtori August Peltonen. Suku on kotoisin Vesilahdesta Palhon kartanosta.


title: Raalan kartano

text: Kartanon puinen empiretyylinen päärakennus on peräisin vuodelta 1848 ja sen ympärillä on kartanopuisto. Kartanon vanha päärakennus joka palveli aikansa muun muassa väentupana tuhoutui tulipalossa 1941. Kartanon pihapiirissä on kivinen viljamakasiini, kaksi asuinrakennusta ja aitta jotka ovat peräisin 1800-luvulta sekä vuodelta 1900 oleva navetta. Kartanon rakennukset sijaitsevat laajan peltoaukean vieressä kallioisella kukkulalla.


title: Raalan kartano

text: Raalan kartano oli esikuvana Aleksis Kiven Seitsemän veljeksen Viertolan kartanolle. Kartanolla oli aina 1900-luvun alkuun saakka suuri härkäkarja ja kartanon laaja härkähaka ulottui Raalasta kilometrin päähän Myllymaan tien varteen. Seitsemän veljeksen Hiidenkivenä on pidetty vanhan kolmostien varrella Nukarin tienhaarassa sijaitsevaa kiveä vaikka se onkin varsin matala. Sen sijaan Raalan kartanon välittömässä läheisyydessä oleva suuri kivenlohkare olisi sopinut paremmin veljesten pakopaikaksi härkälaumalta.


title: Raalan kartano

text: Aleksis Kiven elinaikana kartanon isäntänä oli Engelbert Sten Svante Gustaf Adlercreutz (1829–1881). Kiven isä Erik Johan Stenvall ja veljet Emanuel ja Alpertti tekivät kartanossa säännöllisesti räätälintöitä usein viikkojen ajan. On myös väitetty, että Kiven isä olisi ollut kartanoa 1700-luvun lopulla isännöineen Carl Henrik Adlercreutzin avioton poika.


title: Raalan kartano

text: Syyskuussa 1855 kartanossa vietettiin kaksoishäitä kun Kiven veli Juhani meni naimisiin kartanon pehtorin C. G. Lindforsin tyttären Hildan kanssa ja Emanuel-veli nai kartanon sisäkön Charlotta Nemlanderin. Pehtori Lindforsin pojat Svante Gustaf ja Bernt Vilhelm kävivät myös Aleksis Kiven kanssa Helsingin yläalkeiskoulua. Emanuel Stenvall ja hänen poikansa Raalan kylän postimestarina toiminut Arvid Stenvall (1866–1938) asuivat koko ikänsä kartanon piirissä sen vanhassa päärakennuksessa, joka palveli väentupana ja sittemmin Raalan kylän postitoimistona.


title: Raalan kartano

text: Raalan kartanossa syntyi myös säveltäjä Berndt Sarlin (1886–1971). Hän käytti nimimerkkiä "R. Raala".


title: Ekskavaatit

text: Ekskavaatit ("Excavata") on pieni aitotumaisiin kuuluva kunta, johon kuuluu yksisoluisia eliöitä. Kunta kuvattiin 2000-luvun alussa, kun oli todettu, että eräät yksisoluiset eliöt kuten silmälevät näyttivät edustavan hyvin vanhaa ja itsenäistä kehityslinjaansa. Ekskavaatteihin kuuluu erilaisia vapaana eläviä ja symbionttisia eliöitä sekä loisia. Eräät ovat hankkineet kyvyn yhteyttää ottamalla soluihinsa endosymbionttisia viherleviä, jotka ovat sittemmin surkastuneet ja muuttuneet viherhiukkasiksi. Kunnan luokittelu ei kuitenkaan vielä nykyään ole selkeä, eikä ole myöskään ole ollut aivan selvää, onko kunta monofyleettinen eli kaikki samasta kantamuodosta kehittyneet lajit sisältävä ryhmä. Vuonna 2009 julkaistut tutkimustulokset vahvistavat oletusta kunnan monofyleettisyydestä ja hyvin vanhasta kehityslinjasta.


title: Ekskavaatit

text: Joillakin ekskavaateilla ei ole mitokondrioita. 1990-luvun alkuun saakka näiden uskottiin polveutuvan sellaisista muinaisista aitotumaisista, joille ei koskaan ollut syntynyt mitokondrioita endosymbioosin tuloksena. Sittemmin selvisi, että nämä ovat menettäneet mitokondriot evoluution kuluessa. Ekskavaateilla on yleensä kaksi tai useampia uintisiimoja.


title: Ekskavaatit

text: Ekskavaatit näyttävät jakautuvan neljään eri ryhmään. Silmälevät ja harvasiimaeliöt eli kinetoplastidit muodostavat monofyleettisen pääjaksonsa "Euglenozoa" (Silmäeliöt), jonka edustajilla on tyypillisenä rakennepiirteenä mitokondrioiden sisäkalvojen kiekkomaiset kristat eli kalvopoimut. Silmälevät ovat vedessä eläviä yleensä yhteyttäviä levämäisiä yksisoluisia eliöitä. Kinetoplastideihin kuuluu unitautia aiheuttava "Trypanosoma"-loisio. Metamonada-pääjaksoon kuuluvilla eilöillä ei ole mitokondrioita, ja niihin lukeutuu mm. vatsatautia aiheuttava "Giardia"-loinen. Ameboflagellaatit ovat eliöitä, jotka kykenevät vaihtelemaan elomuotoaan amebamaisen ja uintisiimallisen välillä.


title: Robert T. Bakker

text: Robert T. Bakker (s. 24. maaliskuuta 1945) on yhdysvaltalainen paleontologi. Hän syntyi New Jerseyssä ja opiskeli Yalen sekä Harvardin yliopistoissa. Häntä opetti toinen ajan johtava paleontologi, John Ostrom.


title: Robert T. Bakker

text: Bakkerin mukaan dinosaurukset olivat tasalämpöisiä. Hän on esittänyt kirjassaan "The Dinosaur Heresies" (1986) todistusaineistoa tasalämpöisyyden puolesta, mutta asiasta ei ole vielä varmuutta. Hän julkaisi myös romaanimuotoisen dinosauruskirjan "Raptor Red" (1995). Bakker on paitsi tiedemies, lisäksi helluntailainen saarnaaja.


title: Numlahden kartano

text: Numlahden kartano () sijaitsee Nurmijärven Numlahden kylässä Uudellamaalla.


title: Numlahden kartano

text: Kartano syntyi 1594, kun ratsumestari Klaus Hästesko sai läänityksenä viisi Paijalan kylän taloa ja hankki pian haltuunsa myös loput neljä kylän taloista. Talojen entisitä omistajista tuli kartanon rälssiviljelijöitä. Kartanoa hoiti Hästeskon vaimo Bengta Creutz ja hänen tyttärensä Anna Skoo peri kartanon isänsä kuoltua.


title: Numlahden kartano

text: 1600-luvun lopulla kartanon omisti Elisabet Crusebjörn (1638–1709). Hän oli vuokrannut sen Esaias Austrellille, joka kohteli säälimättömästi ja kovakouraisesti kartanon alustalaisia. Vuokraajan ja alustalaisten välit kiristyivät kunnes 2. maaliskuuta 1697 kartanon torppari Juho Markunpoika ja hänen veljenpoikansa Juho Abrahaminpoika murhasivat kirveellä Austrellin ja tämän vaimon Kristina Dahlin. Murhien jälkeen uhrit haudattiin kartanon eteisen lattian alle ja teon jäljet siivottiin pois. Torpparit murtautuivat kartanon huoneisiin ja keräsivät arkuista suuren ryöstösaaliin, johon kuului 200 taaleria rahaa, hopeisia pikareita ja lusikoita, sormuksia sekä erilaista vaatetavaraa ja ruokaa. Murhaajat pakenivat Nurmijärveltä ensin Viipuriin ja sieltä Tallinnaan, missä heidät pidätettiin huhtikuussa. Molemmat tuomittiin kesäkuussa 1697 kuolemaan ja menettämään omaisuutensa.


title: Numlahden kartano

text: Kartanon omisti 1922–1930 elokuvatuottaja ja liikemies Hjalmar V. Pohjanheimo. Pohjanheimon Lyyra Filmin vanhoja mykkäelokuvia esitettiin tällöin kesäisin kartanon vaunuvajassa palvelusväen ja kyläläisten muodostamalle yleisölle. Elokuvien filmirullat tuhoutuivat kuitenkin ajan myötä Pohjanheimon lastenlasten tulitikkuleikeissä.


title: Numlahden kartano

text: Kartano osittain kaksikerroksinen päärakennus on peräisin vuodelta 1876. Pihapiirissä on myös luultavasti 1700-luvulta oleva pitkä mansardikattoinen siipirakennus. Kartanon tiilestä tehdyt talousrakennukset ovat 1900-luvun alkupuolelta.


title: Numlahden kartano

text: Kartanolla oli läheisen Kuhakosken rannalla mylly ja saha. Myöhemmin kartanolla oli myös oma sähkölaitos, tiilitehdas sekä meijeri.


title: Axis (suku)

text: Axis on jalohirvien alaheimoon kuuluva hirvieläinsuku, jossa on neljä lajia.Kaikille neljälle lajille on ominaista pääasiassa ruskea väri, melko pörheä häntä ja valkoinen vatsaturkki. Sarvet, jotka kasvavat vain uroksille, ovat kolmihaaraiset. Vain aksishirvellä ("Axis axis") on ohut ruumiinrakenne, muut kolme lajia ovat suhteellisen tanakoita. Täplät sijoittuvat epämääräisesti turkille tai puuttuvat kokonaan. Nämä eläimet saavuttavat 100–175 cm korkeuden, josta säkäkorkeus on 60–100 cm, ja painavat 27–110 kiloa.


title: Axis (suku)

text: Sukua tavataan luontaisesti Etelä-ja Kaakkois-Aasiasta. Vain Baweanin ja Calamian pienillä saarilla esiintyy kotoperäisiä kalamian- ja baweanhirvipopulaatioita. Aksishirveä ja sikahirveä on lisäksi siirtoistutettu Australiaan. Aikaisemmin bawean- ja kalamianhirvi luokiteltiin sikahirven alalajeiksi, mutta nykyisin molemmat on tunnustettu omaksi lajikseen. "Axis"-suvun jalohirvien lähimpinä sukulaisina pidetään "Cervus"-suvun lajeja eli saksanhirveä ja japaninhirveä.


title: Axis (suku)

text: Nisäkäsnimistötoimikunta ehdotti vuonna 2008 suvulle uutta suomenkielistä nimeä "aksiskauriit".


title: Dementia pugilistica

text: Dementia pugilistica (DP) on neurologinen häiriö, joka voi vaikuttaa muun muassa nyrkkeilijöiden ja amerikkalaisen jalkapallon pelaajien uraan heidän saatuaan useita lujia iskuja päähänsä uransa aikana.


title: Dementia pugilistica

text: Sana "pugilistica" tulee latinankielisestä sanasta "pugil", joka tarkoittaa nyrkkeilijää.


title: Dementia pugilistica

text: Dementia puglistican oireet muistuttavat dementian ja Parkinsonin taudin oireita. Dementia pugilisticaa sairastava saattaa vapista, hänellä saattaa olla koordinaatio- tai puheongelmia ja hänen henkiset kykynsä ovat taantuneet. Tämän takia tautiin perehtymättömät voivat luulla dementia puglisticaa sairastavaa psyykkisesti sekavaksi.


title: Muntjakki

text: Muntjakki eli intianmuntjakki eli kidangi ("Muntiacus muntjak") on keskikokoisen koiran kokoinen hirvieläin, joka elää Aasiassa Intiasta Indonesiaan ulottuvalla alueella. Laji on elinvoimainen.


title: Muntjakki

text: Sekä muntjakkia että sen sukulaislajia kiinanmuntjakkia ("Muntiacus reevesi") on aikoinaan istutettu Britanniaan, mutta näistä ainoastaan kiinanmuntjakit ovat selviytyneet ja alkaneet levittäytyä uudella elinalueellaan.